Gorbeiako emakume eta elurzuloen arteko harremana gertutik ezagutzeko parada egon zen atzo - Aiaraldea.eus\nGorbeiako emakume eta elurzuloen arteko harremana gertutik ezagutzeko parada egon zen atzo\nAitor Burgoa Martinez 2018-11-05 12:30 Kultura Orozko\nDozenaka lagunek hartu zuten parte atzo Orozkoko Museoak antolatutako txangoan. Felix Mugurutza ikerlariak gidatu zuen ibilaldia.\nAitor Burgoak martxan parte hartu zuen eta ondorengo kronika plazaratu du:\nEguraldiak lagunduta heldu ginen atzo goizean Zubiaur plazan kokatuta dagoen museora eta handik kotxetan irten ginen Usabel deitzen den auzora. Zubia pasata hartu genuen aparkalekura joateko bidea, Belaustegirantz. Hotza egiten zuen, eguzkiak oraindik ez baitzuen berotzen. Elkar animatuz ekin genion txangoari aldapan gora . Taldea banatzeko pare bat bider gelditu ostean heldu ginen denak Austigarminen dagoen artzain txabolara .\nFelix Mugurutzak azaldu zuen lurrean dagoen harria Jose Miguel Barandiaranek topatutako hilerria zela eta gero hasi ginen igotzen azkenengo aldapatxoa Ipergorta mendira. Gorbeia aurrean genuela hasi ginen ezkerretara dagoen bide txiki batetik, elur pizka bat aurkitu genuen baina hori ez zen izan oztopoz kargalekura heltzeko. Hortik elurtegi berrira bost bat minututan heldu ginen. Felix hasi zen azaltzen elurtegiek garai batean zuten garrantzia. Gero bide bera hartu eta hasi ginen jeisten aparkalekura. Felixek bere garrafa baliatu zuen freskagarria prestatzeko.\nOso interegarria eta polita izan zen irteera. Oso komentatua izan zen jendearen artean eta bereala bueltatu ginen berriro bakoitza bere etxera, oso pozik.\nEgun osoko egitarauaz gozatu zuten Zaloako auzunean larunbatean\nMuruetako Jaiek beroa eta egitarau zabala uztartu zituzten larunbatean\nMuruetako Jaiek DJ Xaibor, Nafarroa Kanta Taldea eta The Pushermen artisten kontzertuak izango dituzte


Haziaren egun jendetsua egin dute Lekarozen - Baztan - Erran.eus\nHaziaren egun jendetsua egin dute Lekarozen\nHaziaren egun jendetsua egin dute Lekarozen 2017-03-13 07:25\nJakoa Errekondok berrogei lagunen galdera eta kezkei erantzun zien.\nBaztango agroekologia eskola herritarraren baitan, sagardoen dastaketa ere eginen dute martxoaren 17an\nGero eta errotuago dagoen Haziaren Egunaren aurtengo ospakizuna Lekarozen, larunbatean egin berri dute. Deialdiari erantzunez, gaian interesaturiko hamarnaka jende bildu ziren, iaz Erratzun egindako saioari segida emanez.\nEguerdi aldean, giro eguzkitsu eta atseginaren arrimuan, eskola ireki berriaren aitzinaldean, haziak trukatzeko paratutako mahaian gisa guztietako haziak elkartrukatu ahal izan ziren: banabarrak, artoa, kalabaza... Eta adin desberdinetako jendeak, herrikoak eta eskualde guztikoak, haziei buruzko kezka beretsuarekin eleketa gozoan aritu ahal izan ziren. Egunaren muina hazien elkartrukea izanagatik, goizean Elutseko minditza komunalean fruta-arbolen neguko txerto ikastaroa egin zuten. Ruth Peña eta Iban Larratxearen eskutik harat hurbildutakoek amu teknikak ikasi ahal izan zituzten, bai betiko moduan: behi kaka, buztin eta trapuarekin eta ore komertzial eta zinta aislantearekin ere bai. Eguna borobiltzeko Jakoba Errekondoren mintzaldi jendetsua egin zen. Usurbildarrak eskolarat bildutako berrogei lagunen kezka eta gelderei jakintza handiarekin erantzun zien.\nAurtengo Haziaren eguna Baztango agroekologia eskola herritarran baitan egin da, Hazitik Hoziek eta Legate elkarteak antolaturik. Haziaren eguna urtero herriz aldatzeko hartutako erabakiaren ondotik, aldiro jende desberdina bildu eta inplikatzeko ahalmena erakusten ari da eta, horren bidetik, bertako haziak berreskuratu eta ez galtzeko kezka neurri batean jendarteratzen.\nSagardoen dastaketa hilaren 17an\nAgroekologia eskolaren egitarauan barnean, heldu den ortziralean, martxoaren 17an, Jo ala Jok antolaturik bertako sagardoen dastaketa eginen da Arizkungo Gamioxarrean dolarean. Dastaketa enologoen laguntzarekin eginen da, 19:00tatik aitzinerat, merendu-afari giroan.\nHaziaren Eguna Lekarozen\nTtipi-Ttapa 2017 mar 13 Baztan Lekaroz\nIragandako Berako eta Lekarozko hazien trukeaz.\nXorroxin irratia 2017 mar 13 Mendialdea\nLekarotzen egindako fruitondoen xerto ikastaroari buruz Iban Larratxearekin mintzatu gara.\nXorroxin irratia 2017 mar 13 Baztan Elizondo\nBertako haziaren egunarekin pozik Lekarozko Legate elkartean.\nXorroxin irratia 2017 mar 13 Baztan Lekaroz


Euskal kultura Manresako Fira Mediterrània azokako oholtzetan | Etxepare Euskal Institutua\nInstitutuak "Basque Arts- Etxepare" standa ere izango du azokan, euskal sortzaile eta enpresek bertan lan egin dezaten. Han izango dira Malas Compañías, Shakti Olaizola, Infinita escena, Kukai Dantza, La glo Circo eta Kalakan. Gainera, azken horiek emanaldia eskainiko dute standean urriaren 5ean a capella abestuz. Larunbat eguerdian, bestalde, standaren aurkezpena egingo da, txakolinaz eta mokadu batez lagunduta.\nKukaiko dantzariak Brodas Bros katalanekin igoko dira Manresako oholtzara, Topa ikuskizuna aurkeztera, urriaren 6an. Lau dantzarik bat egingo dute plazan; batzuk euskal dantza tradizionala ordezkatzen dute, besteak hiphop dantzariak dira. Badute zerbait amankomunean: kalea, espresio espazio natural bezala. Horrela, Topak lau dantzariak elkartuko ditu energiaz betetako ikuskizunean, dantza tradizionala eta kaleko dantza uztartuta.\nHelena Lizari eta Laida Aldazek Kirolak ikuskizuna eramango dute Manresara, eta urriaren 6 eta 7an egongo da ikusgai. Atzerrian urteak eman ondoren, distantziak gertu genuena ulertzen laguntzen digula ondorioztatu dute bi koreografek. Orain, euren sorterrira itzuli dira horren inguruan hitz egiteko, dantzateko, kasu honetan euskal kirol tradizionalak mugimenduen bitartez adierazita.\nAzkenik, urriaren 7an Juan Mari Beltranek Paseos por los sonidos lana eramango du oholtzara. Musikari, ikerlari eta promotoreak, euskal instrumentu eta musika herrikoiekiko duen pasioa erakutsiko du ikuskizun intimo honetan. Berekin izango dira eszenatokian Ixiar Jauregi txalapartan, eta Errege Belda eskusoinuan.\nIkusi azokaren programazio osoa.


PETER PIOT-EN, UNAIDS PROGRAMAKO ZUZENDARI ERAGILEA, HITZALDIA BILBON\nPeter Piot-ek, UNAIDS programako (HIESari buruzko Nazio Batuen baterako Programa) zuzendari eragileak, hitzaldia emango du Bilbon datorren otsailaren 12an: “Afrika eta HIESa: justizia erantzun gisa”.\nHitzaldia honako erakunde hauek antolatu dute: Guggenheim museoak, UNESCO Etxeak, UNAIDS programak eta Eusko Jaurlaritzako Osasun, Etxebizitza eta Gizarte Gaietarako Sailek. Mintzaldia Guggenheim museoko "%100 Afrika" erakusketaren inguruan antolatu den hezkuntza-programan kokatuta dago.\nPeter Piot (Belgika, 1949) UNAIDS programako Zuzendari Eragilea da 1995ean erakundea sortu zenetik, eta Nazio Batuetako Idazkariorde Nagusia. Piot jauna akademiko eta zientzialaria da. Ibilbide bikaina egin du; hiesa eta garapen bidean dauden herrialdeetako emakumeen osasuna aztertu ditu batik bat.\nBera zuzendari izanda, UNAIDS hiesaren aurkako ekintzen bultzatzaile nagusi bihurtu da. UNAIDS programak Nazio Batuen sistemako hamar erakunde bildu ditu hiesaren aurkako programan, eta, hala, Nazio Batuen erreformaren buru izan da.\nPiot doktoreak ebola birusa aurkitu zuen Zairen 1980ko hamarkadan, eta Afrikari laguntzeko hainbat proiektu egin eta zabaldu zituen Burundin, Boli Kostan, Kenyan, Tanzanian eta Zairen, hain zuzen ere. “Hiesa Kinshasan (Zaire)” proiektua hiesari buruz Afrikan egindako nazioarteko lehen proiektua izan zen, eta kontinente horretan GIBaz kutsatzea zer zen ulertzeko lehen oinarriak eman zizkigun.\nEguna: lunes, 12 de febrero de 2007ko Otsailak 12\nOrdua: 19:00etan (ordu 1eko iraupena)\nLekua: Guggenheim Bilbao Museoaren entzungelan\nSarrerak museoaren leihatilean daude eskuragarri\nHIESa eta hezkuntza\nVIH/HIESari buruzko hezkuntza prebentiboa (pdf - 204KB)\nAldizkaria: El Correo de la UNESCO (2004ko urria)\nAldizkaria: Educación Hoy (2006ko urtarrila) (pdf - 532KB)\nONUSIDA - Komunikabideentzako karpeta\nNazio Batuen boluntarioak\nNazio Batuetako Garapen Programa (UNDP)\nErrefuxiatuentzako Nazio Batuen Goi-komisario (ACNUR)\nGiza Eskubideen aldeko Nazio Batuen Goi-komisarioa (OACDH)\nGeneroa eta GIB/HIES\nNazio Batuen Biztanleria Fonda (UNFPA)\nOsasunaren Munduko Erakunde (OMS)\nLanaren Nazioarteko Erakundea (OIT)\nMunduko Bankuaren Taldea\nMilurtekoko Garepen Helburuak (6. helburua)\nDag Hammarskjold Liburutegia


Santa Ageda eskeak - Ahotsak.eus\nSanta Ageda eskeak\nSanta Ageda eskeak
Santa Ageda eskeak baserriz baserri eta egunez egiten ziren. Tomas eskusoinuarekin ibiltzen zen, eta beraiekin batera bertsolariak joaten ziren. Baserrietara iritsi, abestu, eta diru dezente ateratzen zen horrela. Etxeren batean bateren bat hiltzen bazen urte hartan, errezatu egiten zuten. Apaiza agintzen saiatzen zen; baina azkenean, soltea jo eta lotuan dantzatzen zuten. Ezin izan zuen hori galarazi.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan AZK-040-035 kodeko bideoa nahi duzula aipatzea: ahotsak@ahotsak.eus\nSanta Ageda eskeak baserriz baserri eta egunez egiten ziren. Tomas eskusoinuarekin ibiltzen zen, eta beraiekin batera bertsolariak joaten ziren. Baserrietara iritsi, abestu, eta diru dezente ateratzen zen horrela. Etxeren batean bateren bat hiltzen bazen urte hartan, errezatu egiten zuten. Apaiza agintzen saiatzen zen; baina azkenean, soltea jo eta lotuan dantzatzen zuten. Ezin izan zuen hori galarazi.\nGaia(k): Ohiturak eta bizimodua » Erlijioa » Elizaren indarra , Aisia » Jai-giroa » Erromeriak , Aisia » Jai-giroa » Santa Ageda\n-Hemen Santa-eskeik eta itten al zan?\n-Ze eitten zan, basarriz basarri?\n-Basarriz basarri. Azkenerako (...).\n-Santaa-eskea ze izaten zan, gauetik eitten zana?\n-Ez, egunez, egun guztian.\n-Eta zu ibiltzen ziñan soiñuakin?\n-Bai. Ni tta beste bat'e bazan han, bi ibiltzen giñan, bi kuadrillatan.\n-Bestea zein zan?\n-Toribio izengo zan han-da, (Ixar') ere bai puxkat ibiltzen zienak.\n-Eta bertsolaririk ibiltzen zenuen?\n-Bai. Zea ere iizenda dao (...)\n-Eta baserritan atea jotzen zenuen?\n-Baserira aillegau ta kantau.\n-Eta diru asko botatzen zan?\n-Bai, dezente bitzen zan azkeneako. Baiña orduen jentiek bakizu ze afan zeukan? Orduan ez zan oin bezela txuletie tabernan-da jaten. Eitten gendun bitzen gendun diruakin (...) Gero (...) bazkai bat kuadrillan.\n-Etxen baten bat baten bat hil bazan urte hartan?\n-Jendeak estimazioa eukiko zun zuek etxea juteko. Zai egongo zan jendea.\n-Bai. Azkena izeten zan, (...) hor goikuek azkena. Han neska asko zeuren orduan danetan da haraxe; garaiz erretiratzeko da garaiz erretiratzeko eta eztakit ze ta; han berandu arte egoten giñala ta; harek zai egoten zien da. (...) Nik sueltuan jo eta bestiek agarrauan hasi. Eta eginalak ein zittun baiña etzuen (galazi).\nBikote harremanak tabua ziren\nNeska-laguntzera, etxetik urruti


Auzia Euskaraz (epaiBi): Hogei urte adostasunaren bidetik\nHogei urte adostasunaren bidetik\n2016-11-11 Auzia Euskaraz!\nTestu juridikoak euskaraz normalizatzeko Justizia Sailaren batzordea\n10/82 Legean aitortu zen herritarrak Justizia Administrazioarekiko harremanetan euskaraz aritzeko eskubidea, eta horrek herritarrari erantzun beharra ezarri zuen administrazioaren bizkarrean. Hala ere, Eusko Jaurlaritzak ez zuen 1996 arte bereganatu Justizia Administrazioko funtzionario eta baliabide materialen gaineko eskumena, eta 249/1996 Errege Dekretuak ireki zion bidea Justizia Administrazioan euskararen erabilera arautzeko.\nHerritarrekiko idatzizko harremanetan euskararen erabilera sustatu beharra zegoen, eta, horretarako, ezinbestekotzat jo zen epaitegietan erabiltzen ziren idazki-ereduak euskaratzea. Ez zen lan makala, baina. Alde batetik, milaka eta milaka eredu desberdin erabiltzen dira epaitegietan, eta, bestalde, euskarak urratu gabe zeukan ordura arte epaitegietako idatzizko komunikazioen bidea. Zegoen apurra bildu eta orraztu beharra zegoen, eta egiteko zegoen lan eskerga era bateratuan egin beharko zen, adostasuna oinarri, euskararen estatusa ez ezik, corpusa ere normalizatuko bazen.\nHorretarako bilgune bat eratzea deliberatu zen, ikuspegi desberdinen topaleku, zuzenbidearen eta hizkuntzaren uztarri. Batzordekideak, nortzuk? Alde batetik, unibertsitateetako zuzenbide-fakultateetako ordezkariak, epaile euskaldun bat eta abokatuen elkargoetako ordezkariak; Bestetik, IVAPeko itzultzaile zerbitzuko aditu bat, Justizia Administrazioko itzultzaile bat eta Justizia Saileko hizkuntza normalizazioko teknikari bat. Batzordeak aztertu eta eztabaidatu beharreko itzulpen-proposamenak egiteko, UZEI Terminologia eta Lexikografia Zentroa kontratatu zen, lehiaketa bidez.\nArian-arian finkatu zen gaur arte erabilitako metodologia: UZEIk itzulpen-proposamenak egingo zituen, batzordekideek aztertu eta nork bere oharrak egingo zituen haien gainean. Oharrak bildu eta guztiei banatu ondoren, horiek aztertu eta bileran eztabaidatu eta gero, ereduetako testua adostuko zen azkenik, epaitegietako izapidetze-sisteman txertatu ahal izateko gero.\nMotela eta geldoa zen hasierako aldia, asko eta asko baitzegoen finkatzeko. Hala ere, erroak sendotu ahala, samurtuz joan zen bidea, eta, elkarlan horri esker, dagoeneko, handi-handia da itzulitako ereduen kopurua, hain zuzen ere, 6.642 eredu itzuli baitira orain arte. Eta ez da hori batzordearen lorpen bakarra: egindako lanak izan du aitorpenik, Euskararen Aholku Batzordeko terminologia batzordeak solaskidetzat hartzen baitu, zuzenbideko terminologiaz batzordearen iritzia entzunez.\nBaina batzordeari bide berri bat ireki zaio Auzia Euskaraz proiektuaren eskutik. Izan ere, 2013an sorturiko ekimen horren helburua epaitegietako prozesuetako urrats guztietan euskararen erabilera ziurtatu ahal izatea da. Hori lortzeko urrats egokienak zehaztearren, Justiziaren arlo guztietako eragileekin hainbat eta hainbat bilera egin ondoren, gehienetan berebiziko beharrizan bat jarri da agerian: profesionalentzat, ezinbestekoa da Estatuko lege nagusien itzulpen eguneratua eta adostua izatea esku artean.\nOrdura arte, legeak itzultzeko bideak zenbait fruitu eman bazuen ere, ez dira gutxi erabilitako sistemak ekarri dituen eragozpenak: unibertsitate bakoitzak lege multzo bana itzultzeko ardura izan zuen eta, langintza horretan jardun dutenen arteko inolako koordinazio-protokolorik ezarri barik, halabeharrez, zeinek bere bidea hautatu zuen legean-legean jasotako terminologia eta fraseologia finkatzeko. Horrek, baina, erabaki desberdinak ekarri ditu kontzeptu berberak izendatzeko orduan.\nHelburua, baina, euskara juridikoa normalizatzea bada, adostasuna bilatu behar da desberdintasunak bateratzeko eta, hartara, zuzenbideko profesionalei tresna eraginkorrak eskuratzeko. Hori dela-eta, egokitzat jo zen epaitegietako ereduak normalizatzeko batzordean erabilitako metodologia, eta batzordearen lanaren espezializazioa planteatu zen, ereduetatik lege-itzulpenera lerratuz. Hala, estrategikotzat jo zen Prozedura Zibilaren Legea, eta horri ekin zaio, 2000. urteko bertsioa hizkuntzaren eta zuzenbidearen aldetik eguneratuz.\nLanaren eskaera-maila ez da txikia, aurrekoaren aldean, itzulpen orok bezala, lege-testuen itzulpenak jatorrizkoa interpretatzea baitakar, baina interpretazio hori ezin da jatorrizkotik aldendu, ziurtasun eta segurtasun juridikoa bermatzearren, itzulitako testuak jatorrizkoaren mezu berbera eman behar baitu, ñabardura guztiak gordez, eta, anbiguotasunik izanez gero, horiek ere galdu gabe, eta, jakina, berririk erantsi gabe.\nHorixe da duela 20 urte sortu zen batzordeak esku artean duen eta izan duen lana: ikuspegi desberdinen topaleku eta eztabaidagune izanik, adostasuna oinarri, lanerako tresna normalizatuak osatzea, euskara Justizia Administrazioaren arloan ziurtasunez eta segurtasunez erabil dadin.\nGaia: Auzia Euskaraz, Herritarrak, Hizkuntza Normalizazioa


Diseinua gogoko duzu? “Design Week” zure zain dago!\nAzaroaren 14tik 21era ezin duzu Bilbao Bizkaia Design Week galdu, diseinuaren eta sormenezko industriaren egundoko ekitaldia.\nDiseinuak erakartzen bazaitu, aste guztian zehar sektoreko profesionalak haien lanaldietan nola aritzen diren ezagutu ahalko duzu. Nazioarteko elkarretaratzeak sormen industrian murgilduko zaitu eta diseinuak lan munduan zer-nolako irteerak dituen erakutsiko dizu.\n‘Future us! Design Driven Future’ lelo duelarik, #BBDW19 gogotsu dator aurten, jarduera anitzeko programa aurkeztuz. Animazio, ikus-entzun, ilustrazio, arkitektura, moda, teknologia edo bideo-jokoen arloko ikastaro, hitzaldi, erakusketa eta bileren artean ezinezkoa da zure gustukoa den zer-edo-zer ez aurkitzea.\nBilbao Bizkaia Design Week azaroaren 14tik 21era ospatzen da eta leku eta ordutegi ezberdinetan, beraz, programa ikustea gomendatzen dizugu zure intereskoak diren jarduerak non eta noiz diren jakin dezazun.\n"Bilbao Bizkaia Design Week, diseinuaren eta sormenezko industriaren egundoko ekitaldia"


Laneuveville-en-Saulnois - Wikipedia, entziklopedia askea.\n48°52′03″N 6°26′08″E / 48.8675°N 6.4356°E / 48.8675; 6.435648°52′03″N 6°26′08″E / 48.8675°N 6.4356°E / 48.8675; 6.4356\nAmelécourt, Donjeux, Fonteny, Fresnes-en-Saulnois, Oriocourt eta Viviers\n149 (%51) 154 (%52.7)\nLaneuveville-en-Saulnois Frantziako udalerri bat da, Mosela departamenduan dagoena, Ekialde Handia eskualdean. 2013an 254 biztanle zituen.\n2007an Laneuveville-en-Saulnois udalerrian erroldatutako biztanleak 254 ziren. Familiak 92 ziren, horien artean 22 pertsona bakarrekoak ziren (9 bakarrik bizi ziren gizonak eta 13 bakarrik bizi ziren emakumeak), 13 seme-alabarik gabeko familiak ziren, 48 seme-alabak dituzten bikoteak ziren eta 9 seme-alabak dituzten guraso-bakarreko familiak ziren.\n2007an 101 etxebizitza zeuden, 88 familiaren etxebizitza nagusia ziren, 7 bigarren erresidentzia ziren eta 7 hutsik zeuden. 95 etxeak ziren eta 4 apartamentuak ziren. 88 etxebizitza nagusietatik 68 bere jabearen bizilekua ziren, 18 alokairuan okupaturik zeuden eta 2 doan lagata zeuden; 1ek gela bat zuen, 1ek bi zituen, 9 etxek hiru zituzten, 16 etxek lau zituzten eta 60 etxek bost zituzten. 71 etxek euren parking plaza propioa zuten azpian. 46 etxetan ibilgailu bat zegoen eta 35 etxetan bat baino gehiago zituzten.\nLaneuveville-en-Saulnois udalerriko biztanleria-piramidea 2009an .\n2007an lan egiteko adina zuten pertsonak 149 ziren, horien artean 109 aktiboak ziren eta 40 inaktiboak ziren. 109 pertsona aktiboetatik 97 lanean zeuden (62 gizon eta 35 emakume) eta 11 langabezian zeuden (3 gizon eta 8 emakume). 40 pertsona inaktiboetatik 7 erretiraturik zeuden, 13 ikasten zeuden eta 20 "bestelako inaktibo" gisa sailkaturik zeuden.\n2009an Laneuveville-en-Saulnois udalerrian 89 unitate fiskal zeuden, 250 pertsonek osaturik. Pertsona bakoitzeko diru-sarrera fiskalaren mediana urteko 15.099 euro zen.\n2000. urtean Laneuveville-en-Saulnois udalerrian 7 nekazaritza-ustiategi zeuden.\nBNF: 15265887r (data)


2019ko ekainaren 26a, asteazkena | Ordua Euskal Herrian 18:46:32\nDena doa azkar gaur egungo munduan. Hiru urte dira Gure Esku Dago sortu zela 2013ko ekainean eta 2016ko ekainaren 5ean burujabetza eta independentziari buruzko lehen galdeketak egitera doaz Euskal Herriko 34 herritan. Zer girotan dator kontsulta? Zein emaitza izango ditu? Eta 2018a eta gero zer?\nZumarraga eta Urretxuko herritar talde batek ekainaren 5eko galdeketan parte hartzera deitu zuen unea.Otamotz\nHiru urterako aurreikusitako prozesua da Gure Esku Dago elkarteak bultzatutako hau. 2017an eta 2018an ere ahalik eta galdeketa gehien egingo ditu, “herritarrak aktibatu eta galdeketa egiteko behar diren baldintzak sortzeko”. Hori dio bederen, 2015eko azaroan onartutako Eskura agirian.\nKataluniako independentzia prozesuaren berora sortua, hango 400 kilometroko pertsona kateak ekarri zuen Durango eta Iruñea lotu zuen 123 kilometroko herritarren katea: 150.000 lagun eskutik helduta euskal herritarren erabaki eskubidea aldarrikatuz. Euskal Herriko historian eskaera honen alde inoiz egindako mobilizaziorik handi eta ikusgarriena izan zen.\nPertsona katearen ondoren, Gure Esku Dagok bazuen bere aparretan itotzeko arriskua eta ondorengo bi urteak ez dira\nEzaguna zen, baina hark oso modu argian ikusarazi zuen Euskal Herrian bazela erabaki eskubidearen aldeko sustrai sakona. Gainera, abertzaletasunetik haragoko jende esanguratsua igo zen olatu haren gainera. Baina Gure Esku Dagok bazuen bere aparretan itotzeko arriskua eta ondorengo bi urteak ez dira errazak izan, hainbat konturengatik.\nM15 eta krisiaren eragina\nMobilizazio erraldoien ikuspegitik, 2015eko ekaineko bost hiriburuetako ahaleginak erakutsi zuen lehen harresia. Bat, jende asko bai, baina helburua ezin gainditu; bi, abertzaletasunaren hainbat esparrutan sentipen hotza utzi zuten ekitaldiek. Katalunian ez bezala, erabaki eskubidearen edota independentziaren mezuek bazuten hainbat arazo gizartean grina pizteko. Seguruenik, 2015eko hauteskundeetan EH Bilduk EAEn izandako porrotak ere izango zuen eraginik, gizarte esparru hori izan baita independentziaren alde gehien mobilizatu ohi dena.\nEuskal Herrian ere, bai Kataluniaren eraginez eta baita 2008tik aurrera bizi den krisi gogorraren bultzadaz, independentziaren kontzeptua eraldatzen ari da. Esan liteke, gizarteko gero eta sektore zabalagoentzat independentziaz erabakitzea bezain garrantzitsua dela eguneroko arazoen gainean erabakitzea: etxebizitzaz, azpiegiturez, ekonomiaz, zergez, genero berdintasunaz… eta hori bereziki gertatzen da gazteen esparruan. Alor honetan ere, M15aren eragina esanguratsua izan da. Erabaki eskubidea arropa horiek guztiekin jantzi beharko da berez erabaki zale edota independentistak diren sektore asko galdeketen olatu hauetara erakartzeko. Bestetik, teorikoki bederen, M15ak eta Ahal Duguk erabaki eskubidearen esparrua gizendu dute politikoki. Nafarroa izan liteke horren adibide ikusgarriena: nork pentsatuko zuen duela oso gutxi, erabakitzeko eskubidearen aldeko gobernu bat izan behar zuela?\nAutogobernu lantaldearen emaitza ezer gutxitan geratu da, kontsultaren agindua ez du bete Urkullu lehendakariak eta ezker abertzaleak nahiko lan du bere burua gobernatzen\nGehienetan pentsatu izan da Gure Esku Dago moduko ekimenek jeltzale eta ezker abertzalearen arteko zubigintza egin behar zutela, eta hala dela ez da zalantzarik, baina nork egingo du zubi lan hori Gure Esku Dagoren mezu eta estiloa, eta aipatu sektore gazte –eta ez hain gazte– horien artekoa?\nGizartea eta instituzioak\nErabaki eskubidearen bultzadak ezinbestean behar du gizarte eta instituzioen arteko lotura estua. Zeresanik ez independentziarenak. Katalunian argi ikusi da hori eta hortaz arduratu izan dira lehenengo Erabaki Eskubidearen aldeko Plataforma eta ondoren ANC. Akatsak akats, bide emankorra egin dute han. Hirugarren faktore esanguratsua ere izan dute, Espainiako Estatuaren jarrera, haren agrabioa. Eta legamia gisa, krisi ekonomiko eta sozial oso sakona.\nHemen inork ez du presio hori egin, ez alderdien gainean ezta instituzioei begira ere. Gure Esku Dagok ez du horretarako indarrik izan oraindik eta asmo publikorik ere ez du agertu, ez behintzat hiru urteko olatu txanda hauetarako agertutako agiri eta asmoetan.\nEdozein modutan, unean unekoa: milaka euskal herritar erabakitzera doaz eta hori, printzipioz, urrats berritzaile eta erraldoia da\nEsparru instituzionalean, agortzera doan legealdiak bazuen txinpartarik Eusko Legebiltzarrean: ETArik gabeko lehen legealdia 30 urtean; EAJren eta EH Bilduren inoizko nagusitasun handiena; EAJren kontsulta agindua 2015erako; eta Autogobernu Lantaldea abagune berriaren potentzialitate osoa bideratzeko prest. Autogobernu Lantaldearen emaitza ezer gutxitan geratu da, kontsultaren agindua ez du bete Iñigo Urkulluk eta ezker abertzaleak nahiko lan du bere burua gobernatzen. Abertzaleen arteko hegemonia lehian EAJ aise nagusitu ondoren, jeltzaleak eroso daude kudeaketan, Madrilgo gobernu berriaren zain, harekin autogobernu formula berriak lotzeko esperantzan.\nOrain kontsultak, eta 2019an zer?\nTestuinguru konplexu horretan ari da igeri galdeketen ekimena, herritarren aktibazioan bestelako urrats bat ekarriko duelakoan. Baina hotz sumatzen da giroa, badirudi euskal erabaki zalea gehiago hunkitzen dela Kataluniako galdeketekin bertakoekin baino. Inpresio kontua ere izan daiteke, herrietakoak izanik, sentiberatasun oso desberdina egon bailiteke kontsultak diren herrietan eta gainerakoetan.\nHotz sumatzen da giroa, badirudi euskal erabaki zalea gehiago hunkitzen dela Kataluniako galdeketekin bertakoekin baino\nEkainaren 5eko kontsultetan bi galdera motari erantzungo zaio: Debagoiena, Aramaio eta Azpeitian independentziari bai edo ez erantzun beharko diote; Goierrin eta Ispasterren burujabetzari bai ala ez. Ondoren etorriko dira 2017ko eta 2018ko galdeketak. Eta gero? Emaitzek asko esango dute, baina pentsatzekoa da Gure Esku Dagok aurreikusia izan beharko duela zerbait ondorengoaz. Katalunian etengabe arduratu dira bide orriaz, baina hemen ezer gutxi hitz egiten da horri buruz, besteak beste prozesua bera desberdina delako eta baita hemen fruitua heldu gabe dagoelako ere.\nEgingo dira aurtengo kontsultak eta etorriko dira hurrengoak ere, baina bitartean ez litzateke txarra Gure Esku Dagok gerorako zer aurreikusten duen zirriborratzea eta gizarteratzea: nork bultzatu behar du proiektu independentista gizartean eta instituzioetan? Nola? Zertan geratuko da EAJren foru proiektu berria? Konfrontazio demokratikoak zein leku du bide honetan, batez ere Espainiako Estatuak orain arteko jarrera itxiarekin jarraitzen badu?\nErabaki eskubidearen bultzadak ezinbestean behar du gizarte eta instituzioen arteko lotura estua, zeresanik ez independentziarenak\nGure Esku Dagok pentsa dezake datozen hiru urteetan joango direla askatzen galdera horiek, batez ere prozesu honek euskal gizartearen gehiengoa erabaki eskubidearen inguruan aktibatzea lortzen badu. Baina gizarteari begira, eta funtsean sektore independentistei begira, komeni da kontu horiei buruz ere jardutea eta ahal den neurrian argitzen joatea. 2019rako bide orria izatea klabea da, bestela ilusioa etsipen bihur lieteke eta. Edozein modutan, unean unekoa: milaka euskal herritar erabakitzera doaz eta hori, printzipioz, urrats berritzaile eta erraldoia da.\nEtxarri aranatzetik beste 34etara\nEtxarri Aranatz (Nafarroa).\n2014ko apirilaren 13an egin zen Euskal Herrian independentziaren gaineko lehenbiziko kontsulta. Udalak antolatuta, 2013an egiteko asmoa zuten, baina Nafarroako Administrazio Auzitegiak bertan behera utzi zuen, kontsulta egitea udalaren eskumenetik kanpo zegoela argudiatuta. Azkenean herri plataforma batek bideratu zuen eta honako galdera luzatu zen: “Nahi al duzu Euskal Herri independente bateko herritarra izan?”. Bozkatzeko eskubidea zuten herritarren %42,76k parte hartu zuen kontsultan: %94,47k baiezkoa eman zuen; %2,11k ezezkoa eta %3,5ek zuri bozkatu zuen.\n2014ko azaroaren 2an egin zuten galdeketa, herritarren Ados Plataformak deituta, Etxarri-Aranazkoa eredu eta honako galderarekin: “Nahi al duzu euskal estatu burujabe bateko herritar izan?”. Eskubidea zuen herritarren %61,59k parte hartu zuen honako emaitzarekin: bai %89’64k baiezkoaren alde egin zuen; %2,58k ezezkoa bozkatu zuen eta zuri %6,57k.\nHiru urteko prozesua\n2015eko ekainean Gure Esku Dagok erabaki zuen 2016 eta 2018 artean herrietan galdeketak bultzatuko zituela Euskal Herri osoan. 2016an 34 herritan egingo dira kontsultak : Gipuzkoako Goierrin 23, Debagoienan 8, Aramaion, Azpeitian eta Ispasterren. Bi galdera egingo dira. Debagoienan eta Azpeitian galdera honakoa da: “Nahi al duzu izan euskal estatu independente bateko herritar?”. Goierrin eta Ispasterren: “Nahi al duzu euskal estatu burujabe bateko herritarra izan?”. Dimak eta Bakaikuk udazkenean egingo dituzte galdeketak. Berez, ekainaren 12an eta 19an egin behar ziren, baina Espainiako ekainaren 26ko hauteskunde orokorrak direla eta datak aldatu dira kanpaina saihesteko.\n2017rako aurreikusitako herri edota eskualdeak: Oarsoaldea, Aulesti, Barrika, Bermeo, Busturia, Elorrio, Sopela, Uribe Kosta, Usurbil eta Hernani. Urtean zehar beste herri askok iragarriko dituzte galdeketak. Eta, aurreikuspenak betez gero, 2018an egingo da galdeketen hirugarren olatua.\nHerri bakoitzak erabakitzen du bere galdeketaren inguruan, baina Gure Esku Dagok badu protokolo oso zehatza jarraitu ahal izateko. Helburua da beste edozein kontsulta edo hauteskunderen moduko galdeketak egitea, seriotasun eta sinesgarritasunik handiena izan dezaten: nola eratu galdeketa prestatzeko batzordea herrian, kontrol batzordea, mahaiak, botoak, begiraleak, galderak, lekua, ordutegiak, zenbaketa… eta beste hainbat xehetasun dira Gure Esku Dagoren webgunean topa daitezkeen Protokoloa dokumentuan.\nKatalunia: autonomia berritzetik independentziara\nErabaki Eskubidearen aldeko Plataforma\n2005ean sortu zen, urte berean Kataluniako Legebiltzarrak onartutako Autonomia Estatutu berriaren testuinguruan. Espainiak ez zuela onartuko eta horri erantzun asmoz sortu zen plataforma hau, ondoren independentziari buruz egindako galdeketen aitzindaria. Erabaki eskubidea gizartean eragitea, herritarrak kontzientziatzea eta, instituzio eta gizarte mugimenduen arteko zubigintza jarri zizkion helburu bere buruari. 2006ko Autonomia Estatutu berriari buruzko erreferendumean ezezkoaren alde egin zuen eta aurrera begira bere zeregin giltzarrietakoa zen “ez uztea autonomismoa betikotzen”.\nHerrietako Kontsultak: Arenys de Munt eta beste 300ak\nArenys de Muntek (8.000 biztanle) egin zuen Kataluniako lehen kontsulta 2009ko irailaren 13an, Udalak CUPen eskaria onetsiz eta honako galderarekin: “Ados al zaude Katalunia zuzenbide Estatu independente, demokratiko eta sozial bat bilakatzearekin, Europako Batasunaren barruan?”. Bartzelonako auzitegi batek Udalbatzak hartutako erabakia bertan behera utzi zuen, halako kontsultarik egiteko eskumenik ez zuela argudiatuta. Arenyseko Autodeterminazioaren aldeko Plataformak hartu zuen lekukoa. Partehartzea %41ekoa izan zen eta %96,2 independentziaren aldekoa.\nHandik aurrera udalek galdeketa prozesuak sostengatu zituzten eta baliabideak eskaini, baina Independentziari buruzko Kontsultaren aldeko Koordinadorak antolatuta egin ziren galdeketak Kataluniako beste 300 herritan, lau txandatan banatuta. Bartzelona izan zen azkena, 2011ko apirilaren 10ean. Guztira 600.000 bat pertsonak parte hartu zuen galdeketetan eta %93tik gora independentziaren alde agertu zen. Pentsa liteke jende gutxi zela ondorengo urteetan etorriko ziren manifestazio erraldoiak ikusita, baina argi dago motorrak ondo berotu zituztela.\nANC: independentziaren motorra\n2011ko maiatzean sortu zen Kataluniako Asanblea Nazionala eta bere zeregin nagusia independentziarako bide orria finkatzea izan zen. Une horretatik aurrera bera izan da independentzia prozesuaren akuilu nagusia, alderdiak eta instituzioak helburu horretara bultzatuz. ANC izan da 2012tik aurrera urtero egin diren ekitaldi erraldoien antolatzailea, hala nola 2012ko 400 kilometroko pertsona katea –Kataluniako Bidea– edo bestelako mobilizazio erraldoiak.\nLehen urratsetan Generalitateak deitu zuen erreferenduma, herritarren prozesu parte hartzaile gisa antolatuta, baina Espainiako Konstituzio Auzitegiak bertan behera utzi zuen prozesua. ANCk, Omnium Culturalek eta Kataluniako Udalen Batzarrak hartu zuten lekukoa eta Ara es l’hora kanpaina antolatu zuten erreferenduma aurrera atzeratzeko. Konstituzio Auzitegiak leku publikoen erabilera debekatu zuen, baina kontsultak egin egin ziren eta horrek Generalitateko hainbat pertsonaren auziperatzea ekarri zuen, besteak beste Artur Mas presidentea.\nErreferendumak balio sinbolikoa zuen legearen ikuspegitik, baina balio politiko handia ere bai, emaitzak Kataluniako herritarrek independentziari buruzko iritzia erakutsi baitzuten lehenbiziz. Debeku eta guzti, boto eskubidea zutenen %41ek parte hartu zuen kontsultan, “Nahi al duzu Katalunia Estatu bat izatea?” galderari erantzunez. Baiezkoa izatekotan, bigarren galderari erantzun behar zitzaion: Estatu independentea izatea nahi al duzu? 2.236.806 herritar joan zen bozkatzera: 1.861.753ek baietz bozkatu zuen; 232.182k estatua bai baina independentzia ez; eta 104.772k independentziaren aurka egin zuen.\nEmaitza horiekin Generalitateak Kataluniako Legebiltzarrerako hauteskundeak 2015era aurreratu zituen, izaera plebiszitarioa emanez. Independentismoa –Junts Pel Sí koalizioa eta CUP– botoen %47ra iritsi zen, Katalunian inoiz lortutako emaitza onena. Kataluniako Legebiltzarreko 135 diputatuetatik 72 independentistak dira orain, 11 soberanistak eta 52 unionistak.\nKataluniako lehen gobernu independentista eratu zen 2016ko hasieran, honako enkargu nagusiarekin: 18 hilabetetan Kataluniako Errepublikako Konstituzioa eratzea, ondoren gobernua desegin eta hauteskundeak deitzeko, oraingoan izaera konstituziogilearekin. Hau da, formalki autonomikoak lirateke berriz, baina Gobernu independentistak konstituzioari buruzko plebiszitu gisa planteatuko luke. Bide orriaren arabera, herritarrek konstituzio berria onartuko balute, Parlamentu berriak independentzia aldarrikatuko luke.\nKanal hauetan artxibatua: Burujabetza | Independentismoa | Gipuzkoa | Bizkaia | Gure Esku Dago


Jarraipen oso zabala izan du Bizkaiko Metalgintzako laugarren greba egunak, Ertzaintzaren jazarpenak jazarpen | LAB SINDIKATUA\nIndustria Metalgintza Jarraipen oso zabala izan du Bizkaiko Metalgintzako laugarren greba egunak, Ertzaintzaren jazarpenak...\nJarraipen oso zabala izan du Bizkaiko Metalgintzako laugarren greba egunak, Ertzaintzaren jazarpenak jazarpen\nArrakastatsua izan da Bizkaiko metalgintzan, herrialdeko hitzarmenaren alde, sektorean ordezkaritza duten sindikatu guztiek deitutako laugarren greba eguna. Jarraipena aurreko egunetako greben antzekoa izan da, %80tik gorakoa, eta Sestao eta Barakaldo arteko martxa zein Durango egindako manifestazioa jendetsuak izan dira. Azken honetan, eserialdia egin dute Ertzaintzaren jarrera oldarkorra eta egindako atxilotuak salatzeko.\nLangileek bi mobilizazio nagusi egin dituzte gaurkoan; Sestaotik Barakaldoraino egin duten martxa eta Durangon egindako manifestazioa. Bihar, ekainaren 21ean, boskarren greba egunean, manifestazioa egingo dute Bilbon, 12:00etan, Jesusen Bihotzetik hasita.\nGaurkoak gertakari larri eta latzak izan dira, izugarria izan da grebalariek Ertzaintzaren aldetik jasotako jazarpena eta errepresioa. Identifikazioak izan dira Bizkaia osoan eta Durangon atxilotuak eta bi zauritu ere, Ertzaintzak borraz kolpatuta. Patronalaren estrategia da, grebaren arrakasta ezkutatu eta desitxuratzeko.\nPiketeei eta zaurituei gure elkartasun eta babes osoa bidali nahi diegu, eta atxilotuak askatzeko exijitzen dugu.


55 urtetik gorakoentzako banka-produktuak | ABANCA\nPentsioaren aurrerakina, Renfe Urrezko Txartela edo zure etxebizitzagatik diru-sarrerak lortzeko aukera.\nEta zuretzat pentsatutako produktu gehiago\nZure bizitzako etapa honetan izango dituzun beharretara egokitutako produktuak eta zerbitzuak ditugu, lasai bizi zaitezen eta benetan egin nahi duzuna egin dezazun.\nZure etxebizitzarako soluzioak eta zerbitzu pertsonalizatua eskaintzen dizkizugu\nBizi zaitez zure ametsetako etxean\nEtxebizitza baten jabe bazara, "Escogecasa"-n zure kasua azter dezaketen kudeatzaile espezializatuen taldea dugu. Aholkularitza-zerbitzu pertsonalizatua da zure egoera pertsonala aztertu eta zure ondare higiezina kudeatzen lagunduko dizuna, benetan behar duzun etxean bizi zaitezen, eta bizitzaz gozatzen duzun bitartean, diru-sarrera gehigarri batzuk lor ditzazun.\nZure etxebizitza, zure etxea\nBigarren Etxebizitzarako Mari Carmen Hipoteka\nEtxe txikiago bat erostea edo zure familiarengadik hurbilago bizitzea pentsatzen ari bazara, gure Mari Carmen hipoteka oso aukera lehiakorra da. Tasa finkoa edo aldakorra aukeratu ahal izango duzu, zure beharretarako egokiena dena. Gainera, ez du notariotza-, erregistro- eta gestoria-gasturik. Zure hitzordua online eskatzen baduzu, ez duzu irekitze-komisiorik ordainduko.\nAlokairuen Kobrantzarako asegurua\nZure etxebizitza alokatzea arriskutsua izan daitekeela uste baduzu, errentariak ezagutzen ez dituzulako edo alokatzeak mesfidantza eragiten dizulako, ABANCAn zuretzako asegurua dugu, 4. hilabetetik aurrera kobratu ez dituzun errentak erabat ordainduko dizkizuna. Aseguru honek beste abantaila asko eskaintzen du, zure etxea lasai-lasai aloka dezazun.\nZure beharretara egokituko diren hainbat soluzio ditugu, zure dirua modu eroso eta eraginkorrean kudeatu ahal izan dezazun.\nAurrera ezazu zure pentsioaren kobrantza\nZure pentsioa hilabete bukaeraren aurretik kobratu nahi duzu? Pentsioaren kobrantza hilaren 25era aurreratuko dizugu, zure gastuak ordain ditzazun eta hobeto antola zaitezen. Zerbitzu honetaz gozatzeko zure pentsioa ABANCAn helbideratuta izan beharko duzu eta, ordainketa egunaren eta hurrengo hilaren 3aren artean, ezin izango dituzu 1.000 eurotik beherako diru-ateratzeak egin banketxeko leihatilan. Gainera, zordunketa-txartel bat izan beharko duzu.\nKontsultatu baldintzak zure bulegoan\nEkarri zure pentsio edo nomina eta 300€ eraman\nBa al zenekien zure pentsioa edo nomina ABANCAn helbideratzeagatik 300 euro eraman zenitzakeela? Gugan duzun konfidantza eskertzeko modua da. Gainera, ABANCA Zerbitzuen Programari esker, finantza-zerbitzu onenetariko bat zure eskura izango duzu, komisorik ordaindu gabe.\nZu Visa kreditu-txartela\nPraktikotasuna gustoko duzu, ezta? Aldi berean zordunketa- eta kreditu-txartel den txartela moldakorra dugu. Erosketak hilabete bukaeran ordain ditzakezu, komisiorik gabe. Gainera, zure kreditu-txartelari lotutako doako aseguruak izango dituzu. Gehiago jakin nahi?\nFinantzatu itzazu zure gastuak Gerorapp eta Express Dirua zerbitzuen bidez\nAskotan zure kontuaren mugimendu guztiak kontrolpean izatea ez da nahikoa ezusteko gastuak saihesteko. Horregatik, erraztasun guztiak eskaniko dizkizugu, gastuak kontrola ditzazun. Gerorapp-en bidez gastuak geroratu ahal izango dituzu eta Express Dirua-ren bidez zure kontura intsuldaketak egin.\nExpress Dirua ezagutu\nBizi lasai Gerorapp-i esker\nBeharbada zure proiektua gauzatzeko unea heldu da. Bidaia berezi bat egin, garajean konponketa tailer bat antolatu edo… itsasontsi bat erosi? Gure maileguek beti egin nahi izan duzun hori egiteko aukera eman ahal izango dizute.\nGure esperientziak aukera ematen digu zure aurrezkietara eta zuri egokitzen diren aukerak eskaintzeko\nErretiro zerbitzua ezagutzen duzu? ABANCAren aholkularitza-zerbitzua da, gehiago aurrezten eta erretiroa hobeagoa izaten lagunduko dizuna. Gure bulego guztietan dauden aurrezki-plagintza eta erretiroko adituek lagunduko dizute, zure etorkizunerako erabaki onenak har ditzazun.\nABANCAn errentagarritasun- eta arrisku-maila ezberdinak dituzten funtsak aurkituko dituzu, zuretzako egokiena dena aukera dezazun. Berdin dio nolakoa zaren. Gainera, gure online brokerraren bidez, zure app-an funtsen bilakaera kontsultatu ahal izango duzu.\nAtera iezaiozu etekinik handiena zure diruari\nBanka pertsonala: soluzio pertsonalizatuak\nGure aditu profesionalak zure zerbitzura egongo dira, haiekin zure behar espezifikoak eta zure ondarearen ezaugarriak parteka ditzazun*. Zure beharrei erantzuna emateko, tratu bereizgarria eta **soluzio guztiz pertsonalizatuak eskainiko dizkizute.


ut21.org | 2017 uztaila\nArchive for month: uztaila, 2017\nYou are here: Home / 2017 / uztaila\nUDAL FOROEKIN IKASTURTEARI ITXIERA EMAN DIOGU!\n4 uztaila, 2017 /0 Comments/in Foroak Euskara /by EA21 Nerbioi-Ibaizabal\nArrigorriaga, Etxebarri, Galdakao, Ugao-Miraballes eta Urduñako ikasleak Udal foroetan ikasturtean zehar eginiko lana aurkeztu diote udalari eta horrekin batera baita hartu dituzten konpromisoak eta Udalari luzatzen dizkioten proposamenak ere, denak herrian Espezie exotiko inbaditzaileen presentzia ekidin eta murriztera bideratuak daudelarik.\nGaldakaon Udal Foroa aurretik Bengoetxe, Elexalde, Andra Mari, Ostalaritza Eskola , EPA eta Eguzkibegi ikastolako ikasleak Eskolarteko Foroan elkartu dira, bertan, ikasleen artean Udalari lehenetsitako proposamenak eta konpromisoak adostu dituzte.\nHauek dira 2016-2017 IKASTURTEKO PROPOSAMENAK ETA KONPROMISOAK\nGURE PARTETIK ZER?: (Gure konpromisoak):\nEz erosi edo adoptatu hemengoak ez diren animaliak.\nEz landatu landare inbaditzaileak.\nEz abandonatu etxeko animaliak eta ez askatu edozein lekutan.\nLorategi bat landatzerakoan zer landare jartzen ditugun kontrolatzea.\nHerrian horrelako espezieak ikusten baditugu udaletxera deitu.\nUDALAREN PARTETIK ZER? (Gure proposamenak Udalari):\nLandare inbaditzaileak erre, moztu edo pozoia bota landare inbaditzaileekin amaitzeko. Bakteria batzuk sortu pozoi moduan, espezie horiekin amaitzeko.\nEspezie exotikoak jaten dituzten animaliak ekarri.\nAnimalia exotikoak gure ingurunean askatzea debekatu kartelen bitartez.\nEspezie inbaditzaileak dauden eremuak mugatu eta ahal den neurrian hauek desagerrarazi.\nIngurunea birsortu bertako espeziekin.\nTailerrak egin kontzientziatzeko.\nArrigorriagako Udal foroko partaideak\nInbaditzaileak dauden lekuetan hauek moztu eta garbiketa egin.\nLiztor tranpak ipini.\nBelar gune batzuk ez moztu eta nektar duten loreak urtero landatu.\nLandare edo animalia exotiko bat ikusten dugunean Udalari abisatuko diogu.\nGure inguruan eta etxeetan informazioa zabaltzea.\nAnimaliak eta landareak erosterakoan espezie inbaditzaileak ez direla kontuan hartu.\nBaldin eta etxeetan animalia edo landare inbaditzaile bat badugu kontrolatu.\nInformazio kanpainak abiarazi.\nHerriko lorategietan bertakoak diren landareak ipini eta inbaditzailea izan daiteken landaredia ekidin. Nahiz eta landarea polita izan inbaditzailea bada kaleetan ez jarri.\nBehin sartuta dagoenean, espezie inbaditzailea kontrolatu eta/edo desagerrarazi eta ingurunea birsortzeko\nLandare exotiko berri bat ateratzen den bakoitzean Udalak kontrolatzea.\nLandare exotikoak kentzeko talde bat sortu. Taldea sortzeko bi aukera daude: boluntarioez sortutako taldea eta/edo Udal aurrekontuko diru partida bat bideratu herrian langabezian daudenak kontratatzeko eta espezie inbaditzaileak kentzeko lanetan ibili daitezen.\nKontrol biologiko eta kimikoak egin espezie exotiko inbaditzaileen aurrean: landareen kasuan sustraietarik ateratzea lehenetsi eta animalien kasuan harrapatu eta gune kontrolatuetara eraman (egokitze momentuan desagerraraztea)\nGaldakaoko Udal foroko partaideak\nEz jolastu espezie inbaditzaileekin, ADIBIDEZ, panpa-belarraren plumeroekin ez jolastu haziak sakabanatzen ditugulako\nEz askatu espezie exotikorik gure inguruan, ezta landatu ere.\nUdaletxeak antolatutako ekimenetan parte hartu.\nEspezie inbaditzaileei buruzko informazioa ikasi, ondo identifikatzeko\nUdaletxera deitu espezie inbaditzaileren bat ikusten dugunean.\nErreketan ur jarduerak egiten ditugunean kontuz ibili eta materiala ondo garbitu, zebra mejiloia ez zabaltzeko, besteak beste.\nInformazio kanpainak abiarazi herritarrak kontzientziatzeko eta espezie inbaditzaileak zeintzuk diren erakusteko.\nBaso eta errekak garbitzeko ekimenak antolatzen jarraitu. Inbaditzaileak kendu (Tximeleten lorea, Panpako lezka, Sasiakazia, Fallopia japonica) eta bertako ekosistemak birsortu bertako zuhaitzak landatuz.\nInformazio telefono bat jarri.\nUgaoko Udal Foroko partaideak\nEspezierik ez askatzea.\nOporretan goazenean kanpoko espezierik ez ekartzea.\nGure artean taldeak antolatu herriko basoetan espezie exotiko inbaditzaileak kentzeko eta bertakoak sartzeko.\nErreka eta baso inguruak garbitu, espezie inbaditzaileak kendu eta bertakoak landatu.\nKanpaina informatiboak martxan jarri herritarrak kontzientziatzeko.\nIsunak jarri espezie inbaditzaileak askatzen dituztenentzat edo ,kontrolik gabe, euren etxe inguruetan landatuta dituztenentzat.\nOrduñako Udal Foroko partaideak\nBidaian goazenean atzerrira ez ekarri bertan hartu edo erositako animali edo landarerik\nEz askatu animaliarik; are gutxiago exotikoak badira\nGure artean taldeka antolatu eta mendira joan espezie inbaditzaileak kentzera\nErakundeek antolatzen dituzten jardunaldi eta ekimenetan parte hartu\nBertako espezieak eta ekosistemak zaindu\nSentsibilizazioa, Informazioa, Kontrola:\nKanpaina informatiboak martxan jarri herritarrak kontzientziatzeko eta espezie inbaditzaileak ezagutu ditzaten.\nTelefono informatibo bat jarri herritarren galderak erantzuteko eta baita espezie inbaditzaileak ikustean abisua eman ahal izateko.\nHerritik zehar, eta batez ere, espezie inbaditzaileak dauden lekuetan panel informatiboak instalatu.\nInguruko herrien artean antolatu ekimen bateratuak martxan jartzeko.\nEspezie inbaditzaileak kentzeko jardunaldiak antolatu. Era berean, bertako landare eta zuhaitzak landatu ingurunea birsortzeko.\nEtxebarriko Udal Foroko partaideak


Villabonako Baratze Parkea abian da - Villabonako Udala\nZu hemen zaude: Albiste nabarmenak Albisteak Villabonako Baratze Parkea abian da\nPost 2017 Maiatza 11\nBaratze eremuan 34 partzelentzako lekua dago, 40 m2koak.\nPasaden otsailean hasi ziren erabiltzaileak lanean beraien partzeletan.\nAmasa-Villabona Kutxa Ekoguneak sustatzen duen Baratze Parkea ekimenera gehitu da.\nBaratze Parke Sareko webgunea\nBaratze Parke Sareak duen ekarpenik erabilgarrienetako bat http://baratzeparkea.ekogunea.eus berritutako webgunea da. Baratzekideek bertan topa dezakete baratzeak modu ekologikoan kultibatzeko informazio praktikoa, edo eskura duten zerbitzu xorta. Gainera, bertan izen emanez gero, asteroko buletina jaso ahal izango dute, Sareak Baratze Parke desberdinetan antolatzen dituen ekimen guztien informazioarekin, aholku praktikoak, tailer interesgarriak, ekimenen agenda, argazki galeriak, e.a.


Administrazioarekin izapide elektronikoak egiten dituzten 10 langile edo gehiagoko enpresak, Euskal AEn, Bidasoa Behereko %89,4 eta Markina-Ondarroako %99,7 artean\nHomeGaiakEnpresakPrentsa Oharrak Administrazioarekin...\nInternet baduten 10 langile edo gehiagoko enpresak, administrazio publikoekin haren bidez izapidetzen dutenak gehiengoa dira eskualde guztietan; 2017an %94,8 Eustaten arabera; 2016an baino 3,2 puntu gehiago. Nabarmentzeko: Markina-Ondarroa Bizkaian, %99,7; Debabarrena Gipuzkoan %99,0; Arabako Errioxa %96,7; eskualde guztiak daude %90en gainetik, Bidasoa Beherea (%89,4) izan ezik.\nIKT ekipamenduetan -Informazioaren eta Telekomunikazioaren Teknologiak- 10 langile edo gehiagoko enpresen %97 pasak Internet dute, eskualde guztietan, batez bestekoa %98,8 delarik; web orria %89,1ek. Azpimarragarriak: Lautada Arabarra (%96,5); Debagoiena (Gipuzkoa, %93,6); Plentzia-Mungia (Bizkaia, %91,1).\nEustaten datuen arabera, 2016an Euskal AEko 10 langile edo gehiagoko enpresen %29,7k salmentarik edo erosketarik egin zuen elektronikoki; muturrak, %43 Debagoienan, %15 Arabako Ibarretan. 2015.aren aldean, hiru hamarren gutxiago Erkidegoan eta 2010ean baino sei puntu gehiago. Debagoienaz (Gipuzkoa) gain, azpimarragarriak Kantauri Arabarra (%35) eta Markina-Ondarroa (Bizkaia, %31).


Artzain egun batez: Larreetatik gaztandegira | Top esperientziak | Turismoa Euskadi - Turismoa Euskadin\nArtzain egun batez: Larreetatik gaztandegira\nEgun batez artzain izatea zer den jakin nahi baduzu, apiriletik azarora artaldeak zer larretan bizi diren ikusi nahi baduzu, ardi latxaren eta gaztandegien jatorriari buruz ikasi nahi baduzu, hauxe da zure esperientzia.\nJakin egun batez artzain izatea zer den.\nTopagunea: Otzaurten, Otzaurteko artzainen bidea SL-Gi 3004 ibilbideari ekiteko.\nApiriletik azarora, artalde eta behor ugari egoten dira Garagartzako txabolen inguruan, eta horixe da, hain zuzen ere, ibilbide honen erdigunea. Zerua garbi dagoenean, ikuspegi liluragarria dago. Horrelako bide batean, egin beharreko gauzetako bat da benta batean zerbait hartzea. Ziur Otzaurten artzainek hainbat eta hainbat istorio kontatu dizkiotela elkarri, artaldeekin egonaldi luzeak egin aurretik eta ondoren. Abereekin igotzen dira Ultzamako bidetik, ardiak eta behorrak larratzera udan.\nLuzera: 5,1 km\nIgoera metatua: 205 m\nJaitsiera metatua: 216 m\nOtzaurte ingurua (Zegama) leku ezin hobea da artzainen hamaiketako on bat egiteko; euskal jaki tradizionalak eskainiko dizkizuete, eta babarrunak eta arkumea, espezialitate berezi gisa.\nHamaiketakoaren ondoren, Idiazabalera joango gara: ezinbestean ezagutu beharreko lekua da, Idiazabal gaztari buruz ikasten jarraitzeko. Han, Aranburu gaztandegira egingo dugu bisita.\nAntzina gazta nola egiten zen jakin nahi izanez gero, in situ ikusi ahal izango duzu. Gainera, gaztagintzari buruzko bideo bat ikusiko dugu, eta instalazioetan zehar ibiliko gara. Eta ahoa ere gozatzeko, gazta barietateak dastatuz amaituko dugu bisita, sagardoz, txakolinez edo urez lagunduta.\nAranburu familia: “Badakigu bere lurraldean hain errotuta dagoen produktu baten artisau-erako ekoizpenak jakin-nahia eragiten duela, eta gure Idiazabal gaztaren lanketari diogun maitasuna partekatzea gustatzen zaigu; irrikatan gaude zuen bisita jasotzeko”.\nEzagutu Idiazabal gazta nola egiten den eta gure mila urteko mendien sekretuak\n· Maiatzeko lehenengo igandea Idiazabal Gaztaren Eguna da, eta hainbat proposamen egoten dira. Idiazabal.\n· ZEGAMA – San Martin azoka (barazkiak eta abereak)


Maite Celaya Vazquez: "Brasil oso herrialde handi eta aberatsa da, eta, argentinarrak arazoz gainezka dauden arren, oso interesgarria da enpresarientzat" - Euskonews\nElkarrizketa: Maite Celaya Vazquez Maite Celaya Vazquez, "Kaiku Industria de Autopeças" eko finantza zuzendaria "Brasil oso herrialde handi eta aberatsa da, eta, argentinarrak arazoz gainezka dauden arren, oso interesgarria da enpresarientzat" * Estebe Ormazabal Aita Urretxukoa du, eta ama berriz Galiziakoa, baina Maite Celaya paulistana da goitik behera, São Paulo hiri brasildarrekoa alegia. Kaiku Industria de Autopeças eko zuzendari finantzieroa da, emakume dinamikoa inondik ere, gizonak nagusi diren metalurgiaren esparruan. Eta, hori guztia, nazionalitate eta kultura ezberdinak besarkatzen dituen herrialde batean, Brasilen alegia. 50eko hamarkadan Brasil aldera jo zuten emigrante euskaldunen eta globalizazioak bultzatuta emigratzen dutenen artean dagoen belaunaldikoa da. Baikor agertzen den arren, kritikarik ere zuzentzen dio herrialde handi honen egoera ekonomiko eta sozialari. Kontaiguzu pixka bat nor zaren. São Paulon jaio nintzen, 1957ko uztailaren 11n. Nire aita euskalduna da eta ama berriz galiziarra. Brasilen ezagutu zuten elkar. Anaia bat daukat, Mikel. São Paulon hezi nintzen, eta hementxe jarraitzen dut. Ez dakit euskaraz hitz egiten, aitak egun guztia lanean ematen zuenez, asteburuetan bakarrik ikusten genuelako, eta ez guztietan gainera. Nolakoak izan ziren Kaikuren hasiera urteak? Nire aita 1957an abiatu zen Euskal Herritik Brasilera, Argentinatik pasata, eta Ricardo Matesanz euskaldunaren Termotec enpresan hasi zen lanean, tornulari bezala. Baina, pixkanaka, Matesanzen eta beste hiru lagunen laguntzarekin, bere kontura hasi zen lana egiten. Elkarren artean, hau da, José Antonio Porras Pardo (Burgoskoa, ama bilbotarra zuen), Evaristo Martín Sanz (bilbotarra) eta Francisco Peraltarekin (Burgoskoa hau ere), Metalúrgica UMBE sortu zuten, eta 1963an, berriz, Kaiku Industria de Autopeças. Hasieran pieza mota desberdinak egiten zituzten, baina gero automobilak arrankatzeko motorrean erabiltzen diren koroetan espezializatu ziren. Garai hartan bi enpresaitaliarrek bakarrik egiten zituzten Brasilen horrelako piezak. Kaiku hazten zihoan heinean, Brasilen kokatzen ari ziren enpresa handi guztiekin hasi zen lanean: General Motors, Mercedes, Fiat, MWM, Messey Fergusson, etab.ekin. Azken bost urteotan Argentinara esportatzen aritu gara, baina sortu zaizkien arazo ekonomiko larrien ondorioz, enpresa handi asko handik ateratzen hasi dira. Zein izan da zure ibilbide profesionala? Ekonomia ikasten hasi nintzen, baina ikasketak utzi eta lanean hasi nintzen. 1977an, denboraldi batean São Pauloko Estatistika Idazkaritzan aritu nintzen lanean, eta gero ordezkari komertzial gisa. 1982an Kaikun sartu eta administrazio lanak egiten aritu nintzen (salmentak, diruzaintza, etab.), baina 1992an Mikelek eta biok material elektrikoko enpresa bat sortu genuen, ONAK Comercio. 1995ean utzi egin nuen, ama gaixotu eta bera zaintzen gelditu nintzelako, hil arte. 1998an KAIKUra itzuli eta aitak erretiratutakoan utzitako kargua hartu nuen, eta ordudanik administrazio eta finantzen arduraduna naiz. Ba al duzu São Paulon egon zinen urteetako oroitzapenik? Ni Bras auzoan jaio nintzen, baina hezi Moocan egin nintzen. Emigrante italiarren auzoak ziren biak. Egun osoa kalean jolasten ematen nuen. Baina orduko hiriak ez zeukan gaur egungoarekin zerikusirik. Estatuaren eskola batera joaten nintzen, eta gero agostinoetara joan nintzen. Asteburuetan Euskal Etxera joaten ginen beti, lagun euskaldunengana. Nolakoa zen Euskal Etxeko giroa aldi hartan? Oso animatua. Astebururo 30 bat euskaldun eta katalan batzuk elkartzen ziren, beren familia eta lagunekin. Frontoiean palan edo frontenisean jokatzen genuen, abestu egiten genuen, musean jolastu... Haurrok asko entretenitzen ginen. Eta nolakoa zen kulturaren ikuspegitik, euskalduntasunaren aldetik? Euskal Etxean beti abesti euskaldunak abesten zituzten, eta zaharrek beren jaioterriari buruz hitz egiten zuten. Nire aita beti Urretxu eta Azkoitiari buruz hitz egiten aritzen zen. Baina ez genuen euskara ikasi.Aitak hainbeste denbora ematen zuen lanean, etxean ez genuela ikusi ere egiten. Nik, gainera, batez ere amaren eragina jaso dut, galiziarra. Brasildarrek oso ondo hartzen dituzte atzerritarrak. Emigrantez beteta dago. Hala ere, nire gurasoak emigranteak izan arren, nik oso garbi daukat ni brasildarra naizela. Eta nola integratu ziren euskaldunak gizarte brasildarrean? Nire gurasoei asko gustatu zitzaien Brasil. Pentsa, nire aita oraindik hemen bizi da. Dena den, konturatzen ziren gizartean arazo handiak zeudela. Brasilek baliabide asko dauzka, baina klase politikoa hain dago ustela, egitasmo askok ez dutela aurrera egiten. Nolanahi ere, inoiz ez ziren politikaren munduan sartu. Ezta diktadura militarraren garaian ere. Seguruenik, Espainian ezagutu zutelako horrelakorik. Gainera, atzerritarrak izanik, nahiago zuten arazorik ez izateko politikatik kanpo mantendu. Nolako irudia duzu Euskal Herriari buruz? Zazpi urterekin joan nintzen lehen aldiz, eta gero 1980an, lau hilabetez Galizian eta Euskal Herrian barna ibili nintzen, familia ezagutzen. Ez nuen inolako arazorik izan integratzeko. Nire lehengusuak nire adin beretsukoak dira, eta Urretxu, Ordizia, etab. ezagutzera eraman ninduten. Harrituta gelditu nintzen herrixka txikietako jendeak nolako harreman estua zuen ikustean! Pentsatu al duzu inoiz Euskal Herrira itzuli eta han betiko gelditzea? Ez, inoiz ez. Nik hemen dauzkat sustraiak, lagunak: espainiarrak, italiarrak, brasildarrak... Beraiek dira nire familia. Euskal Herria asko gustatu zitzaidan, baina ni Brasilgoa naiz. Zer da Euskal Herrian arreta gehien erakarri zizuna? Asko gustatu zitzaidan Euskal Herria. Oso jende jatorra iruditu zitzaidan. Eta gizartea oso ondo antolatuta zegoela iruditu zitzaidan. Trantsizio urteetan, Suárezen garaian, langabezia tasa handia zen arren, jende guztiak jasotzen zuten laguntzaren bat Gobernuaren aldetik. Politikaren ikuspuntutik, Euskal Herriak eta Brasilek ez daukate zerikusirik. Euskal Herrian ez dauzkate hemen bezaindesberdintasun sozial handiak. Gainera, Euskal Herriko hezkuntza sistema hemengoa baino hobea da. Jendeak interes handiagoa azaltzen du politikarekiko. Hiritar xumeenek ere badakite zein eskubide dauzkaten, politikaren egoera zein den... Hemengo jendeak ez. Hemen jendea ez da behar bezala elikatzen, txaboletan bizi dira, eta beren kezkak alokairuari edota argi indarraren fakturari buruzkoak izaten dira. Desberdintasun ikaragarriak daude. Gaia pixka bat aldatuz, jakin nahiko nuke zer suposatzen duen Brasil bezalako herrialde matxista batean, eta metalurgia bezalako sektore batean gainera, emakumea eta enpresaria izateak. Euskal Herrian izan nintzenean konturatu nintzen han emakumeek oso ikuspegi praktikoa dutela. Etxeko lanetan aritzen direnak ere familiaren alderdi praktikoaz arduratzen dira. Etxean bederen matriarkatu moduko bat dutela esango nuke. Hemen, aldiz, emakumeek menpekotasuna handiagoa da. Euskal Etxean bertan, gizonak ziren agintzen zutenak. Emakumeak hutsaren hurrengoa ziren. Brasildarrak ez ziren emakumeak bizimodu horretara egokitu ziren, eta azkenerako senarraren menpe bizitzen amaitu zuten, inolako bizitza sozialik gabe, askatasunik gabe. Eta, bizimodua horrelakoa izanik, nola lortzen duzu zuk menpekotasun horretatik kanpo egotea? Ni berez naiz independientea. Ikasketak egiten hasi nintzen, enpresan postu on bat lortu dut, eta nire ingurukoek errespetatu egiten naute. Nolanahi ere, ez da gauza bera nire maila sozialean emakume izatea, edo maila baxuago batean izatea. Pertsona batzuk harrituta gelditzen dira enpresa metalurgiko bateko gerentzian emakume bat ikustean, baina dagoeneko ez da hain gauza arraroa. Zer esango zenioke Brasilen inbertitzekotan dabilen enpresario bati? Brasilen edo munduko beste edozein lekutan enpresa bat zabaldu baino lehen, gauza batzuk aztertu behar dira; besteak beste merkatua, bezeroak eta lehiakideak. Hemen ez dugu arrisku handirik. Zama fiskala handia da, baina etorkizunerako aurreikuspen onak dauzkagu, merkatuazabala denez hazteko aukerak dauzkagulako. Brasil oso leku interesgarria iruditzen zait inbertsioak egiteko. Brasil osoan lau enpresa besterik ez daude gure produktu bera merkaturatzen dutenak. Metalurgia arloko soldatak ez dira handiegiak, teknologia badago, industrialdeak ere badaude, pizgarri fiskalak ere bai, makinak erosteko laguntza ematen dute, zergetatik salbuetsi egiten gaituzte, etab. Eta Kaiku? Kaiku enpresa txikia da; guztira 35 langile dauzkagu. Gure aurreikuspenen arabera, urtearen bukaerarako %50 handituko dugu gure fakturazioa. Gainera, langile gehiago kontratatzeko eta makina berriak erosteko asmoa daukagu... Egoera ekonomikoa ez da aproposena, batez ere Argentinan bizi duten egoerak duen eraginagatik. Kolpe latza izan da han gertatutakoa. Dena den, orain Europa aldera esportatzen hasi gara, merkatu berrietara irekitzen. Gainera, Brasilen gazteak gero eta hobeto ari dira prestatzen, eta horrek asko laguntzen du. Nik uste dut Brasilek etorkizun ona duela aurrean. Estebe Ormazabal Argazkiak Maite Celayak utziak Euskonews & Media 192. zbk (2002 / 12 / 13 20) Euskomedia: Euskal Kultur Informazio Zerbitzua Eusko Ikaskuntzaren Web Orria


Lehiaketen egutegia - "Arratiako kalenturak" Ipuin Erotikoen Lehiaketa\nLiburuak Gozagarri 2020\n"Arratiako kalenturak" Ipuin Erotikoen Lehiaketa\nEpea: azaroak 15\nAntolatzailea: Arratiako Zertu elkartea\nLiteratura mota: Ipuina\nLuzera: Lau eta zortzi orrialde artekoa\nDiru kopurua: 600€\n“Arratiako Kalenturak” Ipuin Erotikoen Lehiaketa\nZERTU kultura elkartea\n1-Lehiaketa honetan hamasei urtetik gorako edozein pertsonak har dezake parte.\n2- Lan guztiek argitaragabeak eta euskaraz idatziak izan beharko dute.\n3- Lanek ipuin erotikoak izan behar dute eta DIN A-4 orrietan makinaz tarte bikoitzean idatzita aurkeztu beharko dira. Lanen luzera lau eta zortzi orrialde artekoa izan beharko da.\n4- Lanean ez da egilearen daturik jarriko, izenburua soilik. Egilearen datuak (Izen-abizenak, adina, telefonoa, helbidea eta lanaren izenburua) gutunazal itxi batean sartuko dira eta gutunazal horren azalean lanean jarri den izenburu bera jarriko da.\n5- Lan orijinala, hiru kopia, eta egilearen datuak dituen gutunazala beste gutunazal handiago batean sartuta honako helbide honetara bidali beharko da: ZERTU kultura elkartea, Herriko Plaza 24, 48142 Artea (Bizkaia). Posta elektronikoz bidaliz gero, atxiki bi artxibo, bat lanerako, bestea datuetarako, eta bidali honetara: begitu@topagunea.com\n6- Hiru sari emango dira: lehena (600 €), bigarrena (400 €) eta Arratiako onena (250 €).\n7- Lanak bidaltzeko azken eguna 2019ko azaroaren 15ean.\n8- ZERTU elkarteak izendatuko du epaimahaia literatura munduko kideekin.\n9- Sari ematea irabazleak bertan direla egingo da. Non eta noiz izango den aurrez iragarriko da.\n10- Lan saridunak ZERTU elkartearen esku geratuko dira eta osorik zein zatika argitaratzeko aukera izango du, beti egilea nor den garbi adieraziz.\n11- ZERTU elkarteak oinarri hauei edozein aldaketa egiteko aukera izango du, beti ere publikoki adieraziz.


Kultura dinamizaziorako jarduerak artxibotan. Teknikak eta tresnak | Cursos | ALDEE\n2011 Otsaila 17 - 2011 Otsaila 18\n9:00-13:30 / 15:30-18:00 (osteguna 17)\n9:00-14:00 (ostirala 18)\nArgandako Udal Artxiboa (Madrid)\nArtxiboetan kultura hedatu eta dinamizatzeko ekintzak programatzeko teknika eta prozedurak ezagutzea.\n1.- Artxiboak kultura-ondarearen kudeaketaren testuinguruan. Dokumentu-ondarea. Eskaera berriak, balio berriak, premia berriak. Erabilerak eta erabiltzaileak. Artxiboen berezitasuna.\n2.- Ondarearen komunikazio- eta hedapen-estrategiak. Esku-hartze sozial eta kulturalerako metodoak. Dinamizazio-jardueren plangintza: helburuak, edukiak eta metodologia. Testuingurua, prozesuak, baliabideak. Ondarea hedatzeko tresna berriak aro digitalean.\n3.- Artxiboak baliabide didaktiko gisa. Ikastetxeentzako jarduerak. Bisitak eta tailerrak. Esperientzia hezigarrien ereduen azterketa.\n4.- Kaleko ekintzak. Hiria eskenatoki gisa. Dinamizazio-esperientziak. Proposamen desberdin bat: aztarna-jokoak.\n5.- Dokumentu-erakusketen diseinua. Helburuak, teknikak eta joerak. Erakusketa-motak. Bertan dauden erakusketak eta erakusketa birtualak.\n6.- 2.0 artxiboak. Ondarearen web-hedapenerako kostu baxuko konponbideak. Hedapenerako ingurune birtualak. Tresna nagusiak. On line baliabideak.


Irekia Gobierno Abierto responde en Osoigo: "Zer politika egin da Hezkuntza sistemak bere planteamenduan generoaren arloa hasierako mailetatik inplementatua egoteko?"\nZer politika egin da Hezkuntza sistemak bere planteamenduan generoaren arloa hasierako mailetatik inplementatua egoteko?\nKaixo Maier, eskerrak eman nahi dizugu zure parte hartzeagatik.\n2013 urtean Hezkuntza, Hizkuntza Politika eta Kultura Sailak Hezkuntza-sisteman hezkidetza eta genero-indarkeriaren prebentzioa lantzeko Gida Plana jarri zuen martxan. Gaur egun II Plana egiteko prozesua martxan dago eta bitartean, lehenengo Plan hori indarrean jarraitzen du. Plan horrek Hezkuntza sistema du xede, zehatz mehatz derrigorrezko Hezkuntza (Lehenengo Hezkuntza eta Derrigorrezko Bigarren Hezkuntza), Haur Hezkuntza eta Batxilergoa. Planaren helburua transformazio prozesua sustatzea da, eskola mistoko eredutik hezkidetzan oinarritutako eskolaren eredura aurrera egiteko, genero indarkeriari aurrea hartzen eta, azken buruan, sexismoak eragiten duen edozein indarkeriari aurre egiten laguntzeko. Plan honen helburua ikastetxeak ekimen orokorra eta estrategikoa egitea da, genero indarkeriarekin loturiko hezkidetza, berdintasuna eta prebentzioa lantzeko. Hartara, ikuspegi horrek ikastetxeko kultura, politikak eta praktikak aintzat hartu eta gaitasun guztien ikaskuntzan integratu behar ditu; ikasleen arteko elkarrizketa, elkarrekintzak, elkartasuna, berdintasuna eta errespetua bultzatuko dituzten metodologien laguntzarekin. Era berean, beharrezkoa da ikuspegi horrek eskola sistema eratzen duten egituretan eta pertsonengan eragitea: ikasleak, irakasleak, familiak, Hezkuntza administrazioa… azken batean, hezkuntza komunitate guztiguztia. Planaren helburu estrategikoak hauek dira:\n1. Hezkuntza‐sistema hornitzea hezkidetzazko eskola‐eredua era koordinatuan bultzatzeko egiturez eta pertsonez.\n2. Eskola mistoan eraldaketa‐prozesuak bultzatzea hezkidetzazko eskola baterantz joateko.\n3. Genero‐indarkeria eta sexismoa sorburu duten indarkeria mota guztiak prebenitzeko, garaiz detektatzeko eta horiei erantzun eraginkorra emateko mekanismoak abian jartzea.\nHelburu horiek lortzeko, Hezkuntza-sisteman hezkidetza eta genero-indarkeriaren prebentzioa lantzeko Gida Plana kontsultatu dezakezu.\nPregunta Zer politika egin da Hezkuntza sistemak bere planteamenduan generoaren arloa hasierako mailetatik inplementatua egoteko?\nGaur egungo EAEko hezkuntza sistemak generoaren planteamendua bere curriculumean ondo sustraitua egoteko nahiko politika ez dela egiten iruditzen zait eta proiektu txiki soltetan geratzen direla egiten diren ahaleginak.\nEmakumeak zientzian zein bestelako arloetan egiten duen ekarpenak garrantzia izan dezaten, nire ustez, adin txikietatik hasi behar da lanketa egiten eta horretan, Hezkuntzak zeresan handia du. Horregatik, Hezkuntza sistemak zein curriculumak generoaren ikuspegia ondo txertatuta izatea beharrezkoa da; modu horretara arituko bait gara gure ondorengoen genero ikuspegia ere ziurtatzen.


Diskofesta | Discoteca | 2020\nDiskofesta lege oharra\nBezeroen datu pertsonalak babesteko politika\nAgiri honen helburua gure bezeroak edo bezerogaiak diren pertsona fisikoen datu pertsonalak babesteko politikaren berri ematea da.\nZure erantzukizuna da eman dituzun datuak egiazkoak direla bermatzea eta zure gaur egungo egoerarekin bat datozela. Horrenbestez, eman dituzun datuetan edozein aldaketa gertatuz gero, horren berri eman behar duzu, «5. Interesdunaren eskubideak» atalean zehazten den prozedura erabiliz.\nDiskofesta.com web guneak zuk emandako hirugarrenen datuak tratatu ahal izango ditu, baldin eta kontratua burutzeko beharrezkoa bada. Hori horrela, interesdunei ezinbestean jakinarazi behar diezu Diskofesta taldeak beraien datuak tratatuko dituela eta horretarako euren baimena jaso. Era berean, datu-babesaren alorrean dituzten eskubideen berri ere eman behar diezu «5. Interesdunaren eskubideak» atalean zehaztutakoaren arabera.\n2. Tratamenduaren helburuak\nDiskofesta web guneak jarraian aipatzen diren xedeetarako erabiltzen ditu datuak.Kontratuaren ondoriozko helburuei lotutako tratamenduak edo lege aginduz bete beharrekoak ezinbestekoak dira kontratatu edo eskatutako zerbitzua gestionatzeko. Gainerako tratamenduak aurrekoekin bateragarriak dira, zerbitzu hobea emateko helburuarekin informazio pertsonalizatua eskaintzen baitizute. Tratamendu gehigarri horietako batzuetan ezinbestekoa izango da zuk berariaz oniritzia ematea; beste batzuetan, berriz, Diskofesta Taldearen interes legitimoa egonik, horiekiko kontrako iritzirik ez adieraztea.\ni. Kontratu-harremanean edo kontratu aurreko harremanean oinarritutako tratamenduen helburuak:\na) Diskofesta Taldearen bezero izateko egin duzun eskaera ebaluatzeko jarduerak egitea, eta ondorengo merkataritza-harremana gestionatzea.\nb) Diskofesta Taldearen produktu eta zerbitzuak kontratatzearen ondoriozko harremana eraginkortasunez gestionatzea, mantentzea eta kontrolatzea, baita kontratu aurreko fasean ere.\nc) Kontratatu duzun edo kontratatu nahi duzun produktua dela eta, Erakundeak nolabaiteko finantza-arriskua hartu behar badu, Diskofesta Taldeak banakako erabakiak hartuko ditu, zurekin harreman ekonomikoak ahalik eta hoberen gauzatzeko.\nd) Pertsona juridiko baten edo hirugarren baten izenean jarduten baduzu, harremanetarako zure datuak era berean tratatuko dira harreman juridikoari eusteko.\nii. Lege-betebeharrean oinarritutako tratamenduaren helburuak:\na) Zure nortasuna egiaztatzea eta zure jarduera ekonomikoari buruzko egiaztapen egokiak egitea.\nAsmo horretarako, eta iruzurra prebenitzeko ere bai, Diskofesta Taldeak hirugarren iturrietara jo ahal izango du informazio bila; erakunde ofizialak izan litezke —hala nola erakunde publikoak—, edo informazio-iturri irekiak izan litezke, hala nola egunkari eta buletin ofizialak, erregistro publikoak, Administrazio publikoen ebazpenak, telefono-gidak edo elkargo profesionaletako kideen zerrendak.\nb) Zure datuak jakinaraztea agintaritza publikoari, erregulatzaileei eta gobernu-organoei, baldin eta legeak, tokiko araudiak edo arauzko betebeharrek hala agintzen badute.\niii. Diskofesta Taldearen interes legitimoan oinarritutako tratamenduaren helburuak:\na) Kontratatutako zerbitzu eta produktuei lotutako gogobetetasunari buruzko inkestak egitea, beraiekiko gogobetetasun-maila ebaluatzeko eta, horrela, Diskofesta Taldearen prozesu eta zerbitzuak hobetzeko.\nb) Iruzurra prebenitu, ikertu eta atzemateko eta gure sareen eta informazioaren segurtasuna bermatzeko zure datuak tratatu edota hirugarrenei jakinaraztea (Diskofesta Taldeko enpresak izan daitezke ala ez).\nc) Zure datuak Diskofesta Taldearen enpresa laguntzaileei eta partaidetuei jakinaraztea, baldin eta, gure Erakundeko bezero bezala, entitate horien produktu edo zerbitzurik kontratatzen baduzu.\nd) Zure ahotsa edo irudia grabatzea gure bizi saioetan; bideoa, telefonozko elkarrizketa edo zurekin dugun edozein harreman elektroniko (harremana mantentzeko bidea edozein delarik ere: posta elektronikoa, txata, SMSa, mezu elektronikoko mezularitza, sare sozialak…) gordetzea; eta zerbitzuetara sartu zaren aldietako erregistro informatikoak eta telematikoak edukitzea. Horren guztiaren asmoa da kalitatea eta segurtasuna kontrolatzea eta gerta litezkeen auzietan (auzibide judizialetan, administratiboetan, bitartekotzakoetan edo beste edozeinetan) frogatzat erabili ahal izatea.\ne) Datu anonimoen bidez jokabide-ereduak eratzea, horren helburua delarik kontratatutako produktu eta zerbitzuak gestionatzeko eta hobetzeko, bai eta berriak sortzeko ere.\nf) Pertsona juridiko baten edo hirugarren baten izenean jarduten baduzu, edota enpresari indibiduala bazara, zure enpresarekin dagoen harreman juridikoaren ondorioz sortzen diren jakinarazpen komertzialak bidaltzeko erabili ahalko dira harremanetarako zure datu pertsonalak.\nl) Segurtasun pribatuko helburuetarako bideo-irudiak bildu eta gordetzea, legeak agindutako epean.\niv. Gure interes legitimoa edo zuk berariaz emandako baimena oinarri hartuta eta datuen jatorriari eta horien erabileraren arrazoizko aurreikuspenari erreparatuta egindako tratamenduaren helburuak:\na) Jakinarazpen komertzialak edo publizitatekoak bidaltzea, edozein bide erabiliz horretarako (telefonoa, posta, elektronikoa, SMSa, mugikorra, nabigatzen duzun bitarteko oharrak eta beste), bai eta kontratu-harremana amaitu ondoren ere. Jakinarazpen batzuk orokorrak izango dira eta beste batzuk zure ezaugarri pertsonaletara egokitutakoak.\nb) Zure profila egitea; zure kontsumo-ohituren profil komertziala eta ebaluazioa egiteko. Hauxe da asmoa: zure profilera hobekien egokitzen diren eta zure interesekoak izan daitezkeen produktu eta zerbitzuak ezagutu eta eskaintzea, eta kontratutako produktu eta zerbitzuen jarraipena egitea.\nv. Berariaz eman diguzun baimenean oinarritutako tratamenduaren helburuak:\na) Gure eta hirugarrenen «cookieak» erabiltzea, gure zerbitzuak hobetzeko eta zure lehentasunei lotutako publizitatea erakusteko, zure nabigazio-ohiturak aintzat hartuta. «Cookien Politikan» jaso dezakezu informazio gehiago, nabigatzen hasi aurretik horren inguruko baimena eskatuko baitizugu.\nb) Zuk baimenduz gero, zure kokapena geolokalizatzea, hori beharrezkoa duen zerbitzua emateko. Erabiltzen ari zaren gailuaren arabera edo dagokion apparen bidez azalduko zaizu horretarako erabiliko den modua.\nc) Zure jarraibideen arabera, eta eramangarritasun-eskubidea gauzatuz, zure datuak zuk adierazten diguzun hirugarrenari ematea.\nd) Etorkizunean egin genezakeen beste edozein tratamendu, hala jokatzeko zure konfiantza dugulako.\nPolitika honen ondorioetarako, honako sozietate hauek osatzen dute Diskofesta Taldea:\nEra berean enpresa laguntzaileak edo partaidetzakoak aipatzen ditugunean, honako sektore hauetan aritzen diren enpresak izan daitezke: finantza-alorrean, aseguruen alorrean, motorraren alorrean, etxegintzan, osasunean, inbertsio-alorrean, higiezinen alorrean, elektronikaren eta telekomunikazioen alorrean, aisialdiaren alorrean, ostalaritzan, bidaien alorrean edo kontsumo handiari lotutako beste alor batzuetan.\n«2. Tratamenduaren helburuak» atalean azaldu diren terminoen arabera, Diskofesta Taldeak honako erakunde hauei eman ahalko dizkie zure datu pertsonalak:\ni. Agintaritza publikoari, erregulatzaileei eta gobernu edo jurisdikzio-organoei, baldin eta legeak, tokiko araudiak edo arauzko betebeharrek hala agintzen badute. Besteak beste, zerga-administrazioei, Espainiako Bankuari eta CIRBEri (ez-ordaintzeagatiko arriskua ekar dezaketen produktuei lotuta agertuko da zure identifikazioari buruzko informazioa).\nii. Diskofesta Taldeko sozietateei edota enpresa laguntzaile eta partaidetzakoei, «B. Tratamenduaren helburuak» ataleko ii) puntuko d) eta e) letretan eta iv) puntuko a) letran deskribatutako asmoetarako.\nDatuak jakinaraziko zaizkien erakunde horiez gain, Diskofesta Taldeak kontratuak ditu zerbitzu-hornitzaile diren hirugarren batzuekin; horiek ere eduki ditzakete zure datu pertsonalak. Izan ere, kontratatutako zerbitzua emateko Diskofesta Taldearen izenean eta beraren kontura tratatzen dituzte datuok.\nDiskofesta Taldeak zerbitzu-hornitzaileak aukeratzeko irizpide zorrotzak erabiltzen ditu, datuak babesteko betebeharrak goitik behera beteko direla ziurtatzeko. Gainera, datuak tratatzeko kontratua sinatzen du beraiekin, besteak beste honako betebehar hauek aginduta: neurri egokiak erabiltzea, antolamenduari lotutakoak nahiz teknikoak; datu pertsonalak hitzartutako asmoetarako erabiltzea, eta soil-soilik Diskofeseta Taldeak idatziz emandako jarraibideen arabera; eta zerbitzua eman ondoren datuak deuseztea edo Diskofesta Taldeari itzultzea.\nZehazki, hona hemen Diskofesta Taldeak kontratatzen dituen zerbitzu-arloak eta enpresak (zerrenda informaziorako da soil-soilik eta ez du izaera mugatzailerik): artisten kontratazioa, soinu eta argi zerbitzuak, logistika-zerbitzuak, aholkularitza juridikoa, notariotza, tasazioa, jakinarazpen eta komunikazio ziurtatuko, elektronikoko edo postako zerbitzuak, hornitzaileen homologazioa, zerbitzu profesionaletako enpresak, mantentze-lanei lotutako enpresak, zerbitzu teknologikoak hornitzen dituzten enpresak, zerbitzu informatikoak hornitzen dituzten enpresak, zorrak auzibidean edo auzibidetik kanpo erreklamatzeko zerbitzuak, segurtasun fisikoko enpresak, bat-bateko mezularitzako enpresak eta deien zentroko zerbitzua eskaintzen duten enpresak.\nOro har, Diskofesta Taldeak ez die daturik transferitzen Europako Esparru Ekonomikotik kanpoko enpresei edota zerbitzariak esparru horretatik kanpo dituzten enpresei. Dena dela, aparteko kasuren batean halako nazioarteko transferentziarik eginez gero, Diskofesta Taldeak beharrezko neurriak hartuko ditu, berme egokiak eman dituzten herrialde eta erakundeetara transferitzeko, edo arauz zehaztutako printzipio legitimatzaileen arabera burutzeko.\n4. Datuen jatorria\nZuk emandako datuez gain, Diskofestea Taldeak zuk egindako transakzioetatik, erabilitako produktuetatik eta zerbitzuetatik, fitxategi erkideetatik, arloko fitxategietatik eta erakunde publikoetatik ateratako datu pertsonalak ere erabili ahalko ditu, “«B. Tratamenduaren helburuak»” atalean deskribatutako asmoetarako eta horretan jasotako oinarri legitimatzaileen arabera.\nEra berean, aurretiaz aipaturiko hirugarrenek emandako datu pertsonalak ere erabiliko ditu Diskofesta Taldeak, kategoria hauen arabera: identifikazio-datuak, posta helbideak eta helbide elektronikoak.\n5. Interesdunaren eskubideak\nZure ustetan Diskofesa Arte Eskolak ez badu errespetatu aurretiaz aipaturiko eskubideren bat, erreklamazioa jar dezakezu ahal duzu kontrol-agintaritza eskudunaren aurrean, Datu Pertsonalak Babesteko Erregelamendu Orokorraren 77. artikuluarekin bat. Espainian, Datuak Babesteko Espainiako Agentzia da kontrol-agintaritza eskuduna, aipaturiko Erregelamenduaren arabera beste agintaritza autonomiko edo estatuz gaindiko batzuek izan lezaketen eskumenei kalterik egin gabe.\n6. Datuak gordetzea\nZure eta Diskofesta Taldearen arteko kontratu-harremanak dirauen bitartean gordeko ditugu zure datu pertsonalak.\nBi alderdien artean iraun lezakeen edozein betebehar gestionatu eta amaitzeko behar diren ekintza guztiak burutu ondoren (eta kontratu-harremana amaitu ondoren jakinarazpen komertzialak igortzen jarraitzeko baimena eman diguzunean izan ezik), zure datuak egoki blokeatuta gordeko ditugu (hau da, agintaritza eskudunek eskuratzeko eta Erakundearen defentsarako erabiltzeko moduan), kontratu-harremanaren ondorioz Diskofesta Taldeak eduki litzakeen betebeharrak preskribatu arte.\nPreskripziorako epealdia amaitu ondoren, datuak ezabatu egingo ditugu.\nBezeroa ez bazara eta kontratazio-eskabideren bat egin baduzu (aurrekontuak barne), egin zaizun eskaintzak indarrean dirauen bitartean edota, eperik zehaztu ez bada, 30 egunean gordeko ditugu (aurrekontuaren balio epea) zure datuak, kontratazioa errazteko eta berriro informazio bera eman behar izan ez dezazun.\nZurekin 2000. urtetik jaiak ospatzen!\n© 2020 Eskubide guztiak erreserbatuak


Beste jarduera batzuk – Defensoras\nBeste jarduera batzukAdministrador2020-05-21T11:28:09+00:00\nMugimendu feministaren hitzaldi eta topaketak\nAzaroan defensoren bisita aprobetxatuz, hainbat topaketa egin ziren mugimendu feministekin Erdi Amerikako defensorasen erresistentziak ikustarazteko. Horretarako Deba, Arratiako bailara, Santurtzi eta Iralako kolektiboekin elkartu ginen. Deban Lolita Chávez defensorak Abya Ayalan pairatzen dituzten errepresioak eta nola komunitateak borrokan eta eusten dauden. Iralan El Salvadorreko Zuleyma Arauz defensorarekin hitz egin genuen, emakumeek ugalketa eta sexu osasunean duten mugak kontatu ziguna. Eta nola La Colectivatik emakumeen, umeen eta sexu eta generoarekin disidenteak diren pertsonen bizitza hobetzeko lan egiten duten. Santurtzin Marimatrakako kideekin eta Hondurasko “Yo No Quiero Ser Violada” mugimenduko Michelle Carbajalekin elkartu ginen. Azkenik, Arratiako bailaran talde feminista desberdinekin bildu ginen, azaroan zehar gurekin egon ziren defensora guztiekin batera hausnarketarako gune bat partekatzeko.\nHemen dituzue hitzaldi bakoitzaren argazkiak.\nAluzeta: Giza Eskubideak defendatzen dituzten emakumeekin komunitatearen gosaria\nMunduko emakumeak: Abya Yalako Defensorasekin bizitza jasangarri baterako zaintzak\nAzaoan zehar, mugimentdu feministako kideen eta mesoamerikatatik etorritako defendatzaileekin, “Gorputza lehen lurralde gisa” izenburupean tailer ezberdinak antolatu genituen emakumeen etxe ezbedinetan: Marienean, Sorginenean eta Donostiko emakume etxean. Tailerrak Saioa Hernandez sexologoak eman zituen, zaintzen garrantzia nabarmenduz gure bizitzako esparru guztietan, zeharkatzen gaituzten jarrera patriarkalak suntsitzen. Amaieran, gure sexualitatea lantzeko beharra azpimarratu zuten.\nAluzetako hitzaldi eta proiekzioa: Defensoras-es La Puya, un ejemplo de defensa del territorio\nUnibertsitateko ikasleekin hitzaldia\nDefensorares egonaldia aprobetxatuz hainbat debate egin dira fakultate desberdinetan unibertsitateko ikaslegoarekin. Lehena EHUko Antropologia fakultatean egin zen apirilean Txiapasetik etorritako Mikeas Sánchez eta Addy Perezekin. Maiatzean Radio Victoriako Marixela Ramos eta Consejo de los pueblos Mam-eko María Olga Coronadorekin herri indigenen Giza Eskubideen adituak kurtsoko ikasleekin hitzaldi bat egin zen Deustuko unibertsitateko Pedro Arrupe zentroan.\nUrrian Vitoria/Gasteizko kanpusean “Monográfico: Transgénero, cuerpos distintos, derechos iguales” izenburupean Stacy Velásquez OTRANS organizazioko ordezkaria eta Sandra Morán, Guatemalako kongresuan feminista lesbiana deklaratzen den lehen emakumea. Bi emakumeak euren herrialdeko egoera eta euren esperientzia partekatu zuten. Ondoren eztabaidatzeko tarte bat utzi zuten, iritziak eta bizipenak partekatzeko.\nBeste hitzaldi bat Deustuko unibertsitateko psikologia fakultateko ikasleekin egin zen eta aurrean aipatutako bi defensorek hartu zuten parte, baina oraingo honetan “Monográfico: Lucha por la defensa de los derechos LGTBI en Guatemala” gaiaren izenburupean, Erdi Amerikako testuingurua azaltzen hasiz. Defensorek LGTBI identitatetik 5 lurraldeak aitortzen direla kontatzen zuten: gorputza, lurra, natura, historia eta memoria. “Gorputza lehen lurralde bezala da borroka guztiak aurrean ipintzen dituena” baieztatzen zuten.\nAzken hitzaldia Leioako kanpusean eman zen, 2019ko azaroan, “Derechos sexuales y reproductivos de Euskadi y Mesoamérica. Una mirada feminista” lemarenpean. La Colectiva de El Salvador-eko Zuleyma Arauz defensorak eta Hondurasko “Yo No Quiero Ser Violada” mugimenduko Michelle Carbajalek ekin zioten esku-hartzeari . Salvadorrekoak emakumeek gaur egun aurre egin behar dioten egoeraren inguruan hitz egin zuen, abortuan zentratuz. El Salvadorren abortua zigortua dago, kausa dena delakoa izanda. Hitzaldiaren amaieran bi emaginek osasun zerbitzuen biolentzia egoerari aurre egin behar dioten emakumeei buruz, bereziki erditzean inguruan hitz egin zuten. Bukatzeko, eztabaida gune bat ireki zen.\nEHUko institutuetako debateak\nAzaroan zehar Euskal Herriko institutoetan hitzaldi ezberdinak antolatu genituen, Deban, Mutrikun eta Gasteizen. Mutriku BHIn Lolita Chavez, K´icheherriari buruz egon zen hizketan eta gurea den guztiaren defentsa nabarmendu zuen. Lolitak Abya Yalaren historia kontatu zuen eta nola izan zen kolonizatua.\nBeste topaketa Koldo Mitxelena BHIn egin genuen eta honetan Stacy Velásquezek egin zuen hitzaldia genero identitateari buruz. Jarraian, Ander Iriartek bere esperientzia kontatu zuen eta famialiaren babesa izatea oso garrantzitsua dela nabarmendu zuen. Amaieran, ikasleek galderak egiteko tartea egon zen.


Martxelo Otamendi: "Zorretan gaude jende askorekin" | Euskal Herria | Berria\nMartxelo Otamendi: "Zorretan gaude jende askorekin"\nÑEgunkaria’-ko zuzendari ohia pozik agertu da epaiarekin, auzipetuak ez ezik proiektu hura osotasunean absolbitua izan delako. Hala ere, zuhur agertu da auzi ekonomikoak oraindik aurrera jarraitzen duela ohartarazi du. Eskerrak eman dizkie zazpi urteotan ÑEgunkaria’-ri babesa adierazi dieten guztiei.\nMartxeloren adierazpenak epaiaren berri jakin bezain laster.\n2010eko apirilak 12 10:17\nPozik agertu da Martxelo Otamendi =iEgunkaria=i-ko zuzendari eta auzipetu ohia epaiaren berri izan eta berehala egin duen adierazpenean. Pozik dagoela azaldu du epaitutako bost lagunak ez ezik, �=iEgunkaria=i-ko langileak, =iEgunkaria=i enpresa bera, =iEgunkaria=i-ren irakurleak, =iEgunkaria=i-ko akziodunak� errugabetu dituelako gaurko epaiak: �Denak geratu gara gaur absolbituta�, azpimarratu du. Baina etorkizunera begira zuhur ere agertu da. Izan ere, Otamendik oroitarazi du oso litekeena dela akusazioek epaiari helegitea ezartzea, eta, ondorioz, auzibideak Espainiako Auzitegi Goreneraino jarraitzea. Horrez gain, =iEgunkaria=i-ren auzi ekonomikoak aurrera jarraitzen duela azpimarratu du, eta prozesu horretan beste zortzi auzipetu eta zigor eskaera handiak daude. Eskerrak eman dizkie =iEgunkaria=i itxi zutenetik igaro diren zazpi urteetan babesa adierazi dieten guztiei. �Ez ginen honera iritsiko milaka eta milaka euskaldunen eta Euskal Herritik kanpoko hainbatek ere eman diguten laguntza eman ez baligute Zorretan gaude jende askorekin�.\nErabakitzeko eskubidearen alde lan egitera deitu du Udalbiltzak\nTorrealdairen legatua (Iñaki Petxarroman, BERRIA)


Britainiar uharteak - Wikipedia, entziklopedia askea.\n(«Britainiar Uharteak» orritik birbideratua)\nBritainiar uharteen kokapena Europan.\nBritainiar uharteen Euler diagrama.\nBritainiar uharteak Europa mendebaldeko uhartedi bat da, Britainia Handia, Irlandako uhartea eta zenbait uharte txikiz osatua. Europa kontinentetik itsasoek banatzen dute: Ipar Itsasoak ekialdean eta Mantxako kanalak hegoaldean. Ipar eta mendebaldean Ozeano Atlantikoa dute.\nBi estatu burugain kokatzen dira uharteetan: Erresuma Batua eta Irlanda. Uhartedian Man uhartea ere badago, baina Erresuma Batuko koroaren menpekoa da. Bi estatuak, baina ez Man uhartea, Europar Batasuneko kideak dira.\nIrlandan ez da erabiltzen Britainiar uharteak terminoa, Irlanda ez baita Erresuma Batuaren zatia, eta kutsu politikotzat jotzen baitute, ez bakarrik geologikotzat.\n1 Uhartedia osatzen duten uharteak\n1.2 Irlanda uhartea\n2 Uharteditik at\nUhartedia osatzen duten uharteak[aldatu | aldatu iturburu kodea]\nEuropa eta uhartediko irlarik handiena da (219.000 km2). Eskozia, Ingalaterra eta Gales herrialdeak barne hartzen ditu.\nIrlanda uhartea[aldatu | aldatu iturburu kodea]\n84.412 km2-rekin Europako hirugarren irlarik handiena da, Britainia Handia eta Islandia ondoren.\nIrlandako Errepublikak eta Ipar Irlandak osatzen dute.\nHebridak (ia 6.500 km2): Eskoziako ipar-mendebaldean kokaturik daude. Lewis eta Harris (2.225 km2) eta Skye (1.666 km2) irlarik handienak dira.\nShetlandak (1.466 km2): Eskozia eta Norvegiaren artean daude.\nOrkadak (990 km2): Eskoziaren iparraldean daude.\nAnglesey (714 km2): Galesen ipar-mendebaldean dago.\nMan ( 572 km2): Irlanda eta Ingalaterra artean kokaturik dago.\nWight (380 km2): Ingalaterraren hegoaldean dago.\nUharteditik at[aldatu | aldatu iturburu kodea]\nAnglo-normandiar uharteak ez dira uhartedi honen parte, Frantziako kostaldean kokatzen baitira.\n↑ 159. araua, Euskaltzaindia, http://www.euskaltzaindia.net/dok/arauak/Araua_0159.pdf. Noiz kontsultatua: 2010-12-12 .\nWikimedia Commonsen badira fitxategi gehiago, gai hau dutenak: Britainiar uharteak\nOrriaren azken aldaketa: 8 apirila 2018, 19:44.


Eric Baudelairen erakusketa zabalduko dute TabakaleranEuskal pantailaren gunea\nEric Baudelaire artista eta zinegilearen erakusketa, Tabakaleran\nEric Baudelairek Xavier Wrona arkitektoarekin lankidetzan diseinatutako Ramón Raquello eta bere orkestraren musika erakusketa Tabakaleran izango da ikusgai ostiraletik, ekainak 23, aurrera. Oinarrian Orson Wellesek 1938an egin zuen irratiko obra ezaguna dago, eta artistaren filmak, collageak eta grabatuak, baita performance instalazioak ere, bilduko ditu esposizioak.\nErrealitatearen eta fikzioaren arteko konbergentzia, eta hitzen eta irudien arteko elkar-eraginetik sortzen diren talka arriskutsu bezain emankorrak islatzen dira Baudelairek gurean jarriko duen tamaina handiko lehen bakarkako erakusketan. Bertan, “albiste faltsu” deiturikoen adibide bat erakutsi nahi izan du, eta horretarako, Orson Wellesen War of the Worlds (1938) irratirako obran entzuten zen Ramón Raquello orkestra zuzendariaren musika izan du gogoan; izan ere, estralurtarren inbasio bati buruzko azken albisteak emateko, etengabe eteten zuten Raquelloren musika irratsaio hartan.\nErakusketan zinegilearen bi lan berrienak (2017an estreinatutako Also Known as Jihadi eta 2014ko The Secession Sessions) ere eskainiko dituzte, eta hainbat grabatu, irudien collage eta performance uztartuko dira.\nErakusketa ekainaren 23an, ostirala, zabalduko dute, iluntzeko 20:00etan, eta sarrera librea izango da urriaren 13ra arte. Horrez gain, Baudelairen eta Anna Colin komisario eta erakusketako testuen sortzailearen arteko solasaldia egingo dute hilaren 24an, larunbata, 12:00etan. Uztailetik irailera, halaber, hilean bi asteazkenetan, erakusketara bisita/solasaldiak egingo dituzte. Informazio gehiago behar izanez gero, jo Tabakaleraren orrialdera.\nErakusketa Eric Baudelaire Tabakalera\nEkainaren 27an egingo dute VI. Gidoi Ingurua


Josu Andoni: Txorierriko Euskara Eguna LOIUN ospatu da.\nAzaroaren 28an, argazki erakusketa "Aurreko mendeko argazkiak" liburutegian izan zen.\nIgandean, txikientzako eguna izan zen. Talo eta twister erraldoia tailerrak egon ziren. Halaber, txikiek "Txalestruc" ikuskizina Zirika Zirkusen eskutik emaldia gozatu zuten.\nAipatu ere behar da, astran zehar Txorierriko eskolatik ikasleak etorri zirela. Ekitaldi desberdinak ikusi ahal izan zituzten. Esaterako: Patxin eta Potxin pailazoak, Eriz Magoa...eta abar.\nAzkenik, atzo "Euskal Herriko Altxorretan barrena " hitzaldi-dokumentala Loiuko liburutegian ikusi genuen.\nPublicado por Josu Andoni en 2:15 AM


Admin activity review/Notice to inactive right holders/eu - Meta\nAdmin activity review/Notice to inactive right holders/eu\nAurrez aipatu dizugun wikian ez-aktibotasun irizpideak betetzen dituzu (2 urteetan zehar saioa ez hastea eta inolako ediziorik ez egitea). Wiki horrek berezko eskubide berrikuspen prozesurik ez duenez, prozesu orokorra aplikatuko zaio.\nZure eskubideak mantendu nahi badituzu, delegatuek zure jarduera-falta dela eta, informazio hau bidali dizutela jakinarazi behar diozu wikiaren komunitateari. Komunitateak honi buruz eztabaida bat irekia badauka eta zure eskubideak mantendu nahi baditu, delegatuekin hitz egin ezazu m:Delegatuen ohar-taula-n, ez ahaztu komunitateak zure eskubideak mantentzea nahi duela erakusten duen eztabaida-orrira doan esteka bat ere ipintzea beraiekin hitz egitean!\nZure eskubideei uko egin nahi badiezu, hemen erantzun dezakezu edo zure eskubideen ezabatzea eskatu Metan.\nErantzunik ez badago, gutxi gorabehera, hurrengo hilabetean zehar, delegatuek zure administratzaile edo burokrata eskubideak ezabatuko dituzte. Zalantzak sor ditzakeen edozein kasuetan, delegatuek erantzunak ebaluatuko dituzte eta hartutako erabakia komunitatera bidaliko dute, bertakoei erantzuteko eta berrikusteko aukera emanez. Edozein galderaren aurrean, mesedez jar zaitez gurekin harremanetan: delegatuak erabiliz.\nRetrieved from "https://meta.wikimedia.org/w/index.php?title=Admin_activity_review/Notice_to_inactive_right_holders/eu&oldid=22518608"


Pertsona pertsona denez gero (M29) – Hala Bedi\nHala Bedi > Pertsona pertsona denez gero (M29)\nPertsona pertsona denez gero (M29)\nabril 2, 2012 Hala Bedi Irratia 0\n2012-04-01eko saioa. Entzun hemen\n(Saioko zenbait testu falta dira hemen. Barka eragozpenak)\nHitzek baltsamurako eta kontsolamendurako balio dute. Hizkuntzak sendatu egiten ditu gure minak, ukendu dira zaurientzako. Eman ahal digute era berean animoa, indarra, aurrera jarraitzeko adorea. Hitzak dira burmuinean landatutako loreak, kolore printzak betazaletan.\nHitzek baltsamurako eta kontsolamendurako balio dute, baina egin dezakete greba ere. Batez ere, beren esanahia galdua duten hitz batzuek. Zeren eta, galde iezaiozu zein hitzek kontsolatuko duen ogia falta duenak. Pertsona pertsona denez gero zer behar duen, Brechtek diosku argi eta garbi:\nEgin behar dena ez egiteak aberasten zaituen\nEgiteko agintzen dizutena ez egiteak onik dakarkizun\nEgiteko ohitura daukazuna ez egitea ona den zuretzat\nEgitea komeni dela diotena ez egiteak onurarik sortzen duen zugan\nZalantza izatea arrunta da, gugan daramagu, zalantza gurea da\nBeste batzuek, gero eta gehiagok, zalantza bera izatea sumatzen dute faltan\nEgiteko agintzen dizutenari erantzun automatikoa ematea\nBerez ateratzea gogotik, asko pentsatu gabe, erreakzio bat-batekoa\nZalantza izpirik gabe erantzun bat ateratzea, burmuinaren zolatik\nIndarra izatea arrunta da, gugan daramagu, indarra gurea da\nZalantzarekin elikatzen den indar hori, indar gurea\nEtorkizuneko jendeari (zatiak). Bertolt Brecht (Itzul.: Joseba Sarrionandia)\nDesordenu harotan ailegatu ginen ziudadeetara,\nGosearen jabego zirenean.\nIraultza haroan bildu ginen lagunekin\nEta haiekin batera altzatu ginen.\nHorrela iragan zen urrean\nBizitzeko eman zitzaigun denbora.\nBataila baten eta bestearen artean jan genuen\nHiltzaile artean etzun nintzen lo egiteko.\nAmodioa arretarik gabe egin\nEta natura, ezinegonez behatu genuen.\nHorrela iragan zen lurrean\nBizitzeko emana zitzaigun denbora.\nGure indarrak eskasak. Helburua\nOso hurrin zegoen.\nAisia ikusten zen, nahiz eta guretzat\nHatzemangarria ez izan.\nZuek, gu murgildu gareneko mareatik\nGure ahuldadeak apatuko direnean\nPentsa ezazue haro hitsetatik\nGuk herriz ere aldatu beharra izaten genuen,\nzapataz aldatzen den bezala,\nGure herrian injustizia besterik ez zegoenean,\nhasarrerik aski ez zegoenean.\nEta hala ere badakigu:\nZikinkeriarekiko arbuioak ere\nmasaila itxuraldatzen du.\nabotsa lazten du. Ai, gu,\nMundu amoltsua eraiki nahi genuen eta\nezin ginen izan geu amoltsuak.\nZuek, halabaina, gizona gizonaren lagun\nizanen deneko haroak iristean,\nPentsa ezazue gure haroetaz eta\nIzan zaitezte bihozberak gurekin.\nEsperimentu biopolitikoa kalean. Iñigo Astiz\nNazkatu naiz horrenbeste bertikaltasunez.\nHainbeste mende, hainbeste hautaketa, eta zer?\nEtzan naiz, eta hemen aldarrikatzen dut bizitza,\nerrealitatea gertatzen den bidegurutze honetan.\nBadaude gehiago, baina hau da nirea, hemen eteten\neta elikatzen du mundua nire identitateak.\nHemen altxatzen naiz kapitalismo mundialaren aurka,\neta hemen sentitzen ditut bere atzapar gozoak,\nbere kapital, salgai eta jende zirkulazio kodetua.\nBerdin dio. Bazterrean uzten ditut hiltzen\nsaltzen dizkidan bizi-erosotasun guztiak.\nJendea ez; hurbildu egiten zait. Begira dauzkat\nerakusleihoak ikustera etorri diren familiak.\nEz diet ezer saldu nahi eta ez dira nitaz fio.\nUdalari kexaren bat jarriko dioten irrikatan nago;\nsala nazatela, eska ditzatela karbono frogak-edo.\nNik ere jakin nahi dut nire hezurretatik zenbatek\nageri duten bizitza mota arrastoren bat eta\netorriko den zer giza klaseren katebegi naizen.\nDirua non bota ezin asmatuz dabil baten bat, eta\nelkartasuna azaldu gogoz beste bat. Aldarrikapen\ngisakoren baten bila irakurtzen ditu nire adarrak.\nAlferrik. Zenbatez den errazagoa hiltzea bizitzea baino,\nhori da mezua: eta aski zaidala bizitza bizi nahiarentzat.\nEz da gutxieneko kontsigna izatera heltzen.\nTxandaka, erraz aspertzen dira denak eta badoaz.\nSustraiak nahi nituzke eta eternitate zantzuren bat\ninguratzen nauen konkrezio nahaspila honetan.\nZerua ikusten dut eraikin artetik, zeru puska bat,\nhodei batzuk. Begirada aspertuz jarraitzen ditut;\nmugitzen dira, desagertzen dira. Ez didate balio.\nBehin esan zenidan literatura edo gorputza\nbesterik ez genuela merezi eta arrazoia zenuen.\nHarreman txarrik gabe ez dago pertsonarik\nHarreman onik gabe pertsonarik ez dagoen bezala.\nHarreman txarra onarekin nahasterakoan sortzen da arriskua\nNorbanakoa nabarmentzen da orduan, taldearen gainetik.\nNola jarri ados, nola altxatu ahots bateratu bat\nHarreman eskasez eraikitako talde baten ahotik?\nKalitate txarreko harremanak, desertuaren erdiko herrietara doazen\nHari elektrikoak bezalakoak dira.\nBaina, nola esan, nondik hasi:\nEri dagoenak egiten du oihu zorrotzen\nKristala hausteko moduko txilioa egin dezake gaixorik dagoenak.\nSubjektu halamoduzko bat, eskaera indartsu bat\nBidea eta helmuga\n← m29: Arratsaldeko manifestazioko atxiloketa\nStandBAI! 22. eta 23. saioak →


Javier Ángel Encinas Bardem, ezagunagoa Javier Bardem bezala (Las Palmas Kanaria Handikoa, Espainia, 1969ko martxoaren 1a - ) aktore espainiarra. Goya, Urrezko Globo eta Oscar Sariak besteak beste, jaso ditu bere lanengatik. 2000an, Oscarretara hautagai izendatu zuten lehenengo espainiarra bihurtu zen. 2008an, saria jaso zuen, lehenengo espainiarra izanik.\nJavier Ángel Encinas Bardem, ezagunagoa Javier Bardem bezala (Las Palmas Kanaria Handikoa, Espainia, 1969ko martxoaren 1a - ) aktore espainiarra. Goya, Urrezko Globo eta Oscar Sariak besteak beste, jaso ditu bere lanengatik. 2000an, Oscarretara hautagai izendatu zuten lehenengo espainiarra bihurtu zen. 2008an, saria jaso zuen, lehenengo espainiarra izanik. (eu)\nJavier Ángel Encinas Bardem (eu)\nJavier Bardem (eu)


05·12·21 | 00:01\nits zoazak egunak, Panpi, asteazken goizean hire hilberria eman zigutenetik. Hits eta huts, pertsona handiok uzten baituzue hutsunerik handiena. Etengabe ari nauk hirekin eta hiri esker bizi izandako une goxo ahantzezinak berritzen. Gure osaba Jabierri esker, umetan hasi ninduan Bergara eta Eibarko profesionalen jaialdietara joaten, eta badakik lehen aldiz ikusi hindudanetik xarmatu ninduela hire jokoak. Bahuen zerbait desberdina, besteek ez zutena: jarrerak, jokaldiak, bizitasuna, irudimena... eta, batez ere, ikasten ez den hori: magia eta karisma.\nTrinketean nagusi hintzen, alde handiegiz nagusi. Ezker paretan, aldiz, hutsetik abiatu behar izan huen. Ez hekien non kokatu, jokatzeko moldeak arras bestelakoak, pilota bortitz eta astunak... Han ere gorenera heldu hintzen, ordea. Bi txapel irabazi hituen, biak Tolosarekin. Bikote izugarria zineten: hark eman eta hik bukatu. Txapelketa hartan partida denak irabazi zenituzten, tartean Retegi II-Arretxe bikote handiaren aurkako finala. Ba al dakik zer esan duen Julianek hitaz? “Panpik errailetik ateratzen ninduen”.